
הכנסת העשרים
מושב שלישי
<פרוטוקול מס' 190>
מישיבת ועדת החוץ והביטחון
יום רביעי, י"ח בתמוז התשע"ז (12 ביולי 2017), שעה 9:00
<סדר היום:>
<תקנות שירות הביטחון אמות מידה לגיבוש רשימה של ישיבות.>
נכחו:

<חברי הוועדה:> 
אברהם דיכטר – היו"ר

ישראל אייכלר 

רוברט אילטוב 

יואב בן צור 
איל בן ראובן 
ענת ברקו 
מרדכי יוגב 
מנחם אליעזר מוזס 
שולי מועלם-רפאלי 
עפר שלח 
חברי הכנסת:
משה גפני

<מוזמנים:> 
סגן שר החינוך מאיר פרוש
	הילה ארליך
	–
	יועמ"ש, ממונה משפטי לביטחון ומשפט מנהלי, משרד הביטחון

	אודי דרור
	–
	ר' החטיבה לגיוס מסלולים ייחודיים ותורניים, משרד הביטחון

	אבי אבוחצירא
	–
	עוזר שר הביטחון, משרד הביטחון

	צחי רביבו
	–
	סגן מפקד מיטב, צה"ל

	איתי מלמד
	–
	עוזר היועץ המשפטי, אגף כוח אדם, צה"ל

	יונתן עוזרי
	–
	מפקח חינוך טכנולוגי בנים במחוז החרדי, משרד החינוך

	עמוס ציאדה
	–
	מנהל אגף מוסדות תורניים, משרד החינוך

	מרים גראזי-רוזנבאום
	–
	יועצת משפטית, אגף מוסדות תורניים, משרד החינוך

	דרור גרנית
	–
	ייעוץ וחקיקה, משרד המשפטים

	משה גוטמן
	–
	מנכ"ל איגוד הישיבות הגבוהות הציוניות

	אביעד הכהן
	–
	יועץ משפטי, איגוד ישיבות ההסדר

	שמואל יסלזון
	–
	איגוד ישיבות ההסדר


<ייעוץ משפטי: >
מירי פרנקל-שור
עידו בן-יצחק

<מנהל/ת הוועדה:>
שמואל לטקו
<רישום פרלמנטרי:>
ס.ל., חבר תרגומים
<תקנות שירות הביטחון אמות מידה לגיבוש רשימה של ישיבות.>
<היו"ר אברהם דיכטר:>
אנחנו פותחים את הדיון בנושא תקנות שירות ביטחון, אמות מידה לגיבוש רשימה של ישיבות תשע"ז-2017. בבקשה, מירי, אנחנו מתחילים לקרוא את התקנות או שיש הקדמה? 

<מירי פרנקל-שור:>
אפשר להתחיל לקרוא. 

<היו"ר אברהם דיכטר:>
בבקשה, אנחנו מתחילים לקרוא את התקנות. 

<עידו בן-יצחק:>
הגדרות. 1. בתקנות אלה – 

"בקשה" – . בקשה לפי תקנה 2;

"דחוי שירות" – מיועד לשירות ביטחון שקיבל צו דחיית שירות לפי סעיף 22ב או פרק ג'1 לחוק או שעומד בתנאים לדחיית שירות לפי הסעיפים האמורים והוא בן 16 שנים לפחות;

"איגוד" – ועד הישיבות בארץ ישראל לעניין ישיבות לפי פרק ג'1 לחוק, איגוד הישיבות הגבוהות הציוניות לעניין ישיבות גבוהות ציוניות או איגוד ישיבות ההסדר לעניין ישיבות ההסדר;

"המשרד" – משרד הביטחון;

"היום הקובע" – י"ב באב התשע"ב (31 ביולי 2012);

"רשימת הישיבות ביום הקובע" – רשימת הישיבות לפי סעיף 8 לחוק דחיית שירות העומדת בתוקפה לפי הוראות סעיף 18(ב) לחוק שירות ביטחון (תיקון מס' 19), התשע"ד-2014;

"חוק דחיית שירות" – חוק דחיית שירות לתלמידי ישיבות שתורתם אומנותם, התשס"ב-2002;

"ישיבה" – ישיבת הסדר, ישיבה גבוהה ציונית או ישיבה לפי פרק ג'1 לחוק;

<ענת ברקו (הליכוד):>
אפשר להבהיר את זה? ישיבה גבוהה ציונית או ישיבה שמה? 

<מירי פרנקל-שור:>
פרק ג' לחוק שירות ביטחון מסדיר את הסדר דחיית שירות לבחורי ישיבות, ישיבה חרדית היא ישיבה לפי פרק ג'1 לחוק שירות הביטחון. 

<עידו בן-יצחק:>
"כולל" – ישיבה המיועדת בעיקר לאברכים נשואים או בעלי משפחות;

<ענת ברקו (הליכוד):>
למה המילה 'בעיקר', בבקשה? 

<מירי פרנקל-שור:>
מכיוון שההבדל בין ישיבה לכולל, שבכולל לומדים גברים נשואים, אבל לא רק, אלא גם גרושים. מצאנו כפתרון - - -

<ענת ברקו (הליכוד):>
אבל כשאומרים 'בעיקר' זה יכול לתת פתח אולי לסטטוסים אחרים. 

<מירי פרנקל-שור:>
חבר הכנסת מקלב. 

<אורי מקלב (יהדות התורה):>
למה את מתכוונת? 

<ענת ברקו (הליכוד):>
להשאיר ישיבה לאברכים נשואים, אז אם יש גרושים אז - - -

<מירי פרנקל-שור:>
אז הם לא יכולים ללמוד בישיבה. 

<שמואל יסלזון:>
יש מעט מאוד גרושים אצלנו במערכת. אני ממשרד החינוך, אנחנו - - -

<ענת ברקו (הליכוד):>
אבל אם אומרים בעיקר זה לא יכול לתת פתח לרווקים, למשל? 

<שמואל יסלזון:>
לא, ודאי שלא רווקים - - -

<ענת ברקו (הליכוד):>
למה? כי זה בעיקר. 

<שמואל יסלזון:>
אפשר לכתוב מי שלא רווק. 

<מנחם אליעזר מוזס (יהדות התורה):>
ענת, מי מתגרש אצלנו? מה קורה? את חושבת שמחליפים גרביים? 

<ענת ברקו (הליכוד):>
למה לא - - -

<אורי מקלב (יהדות התורה):>
אולי תגידי איפה הבעיה, מי דיבר איתך על זה? שנדע איך ל - - -

<ענת ברקו (הליכוד):>
אף אחד לא דיבר איתי, אני שואלת האם זה נותן פתח לעוד אנשים. 

<מירי פרנקל-שור:>
לא. ישיבה היא לרווקים, כולל הוא לנשואים. 

<שמואל יסלזון:>
נשואים או גרושים, וגרושים שלהם הוא מינורי. 

<שולי מועלם-רפאלי (הבית היהודי):>
גרושים או אלמנים. 

<ענת ברקו (הליכוד):>
אוקיי. לכן אתם כותבים 'בעיקר נשואים'? 

<מירי פרנקל-שור:>
לכן כתבנו 'בעיקר נשואים'. 

<ענת ברקו (הליכוד):>
למה לא כותבים לא לרווקים? 

<אורי מקלב (יהדות התורה):>
גב' מועלם אומרת שזה יכול להיות גם אלמנים. מה לעשות, שהיא גם מזכירה שיכלים להיות גם אלמנים, אני מכיר גם אלמנים צעירים מאוד. 

<היו"ר אברהם דיכטר:>
עידו, בבקשה. 

<עידו בן-יצחק:>
"שנת לימודים" – תקופת לימודים בישיבה המתחילה בכל שנה ביום א' באלול ומסתיימת ביום ל' באב של השנה העברית העוקבת;

"תאגיד" – עמותה לפי חוק העמותות התש"ם-1980 או חברה לתועלת הציבור שנרשמה בפנקס החברות לתועלת הציבור או לפי חוק החברות, התשנ"ט-1999;

"תלמידים" – כלל התלמידים בישיבה לרבות מי שאינם דחויי שירות;

"השר" – שר הביטחון.

<היו"ר אברהם דיכטר:>
סיימנו סעיף אחד. שאלות, הערות? בבקשה, סעיף 2.

<עידו בן-יצחק:>
פרק ג': הגשת בקשה להיכלל ברשימה לפי החוק

הגשת בקשה. 2.

(1) ישיבה המבקשת להיכלל ברשימת הישיבות לפי החוק תגיש בקשה לשר לא יאוחר מיום א' באייר לשם תחילת הלימודים בישיבה ב-א' באלול באותה השנה או א' בתמוז לשם תחילת לימודים ב-א' בחשוון של השנה העוקבת או א' בטבת לשם תחילת הלימודים בישיבה ביום א' באייר באותה השנה.
<מירי פרנקל-שור:>
אני מבינה שכאן יש הסכמות אחרות. יש 60 ימים לפני תחילת השנה בישיבה ולא - - -

<מנחם אליעזר מוזס (יהדות התורה):>
במקום 120 יום 60 יום. 

<מירי פרנקל-שור:>
יהיה 60 ימים. לפרוטוקול, בסעיף 2(א), 60 ימים לפני תחילת הלימודים של אותה שנה. 

<עידו בן-יצחק:>
זאת אומרת שאייר הופך לתמוז ותמוז הופך לאלול וטבת הופך לאדר.

<הילה ארליך:>
רק להבהיר, אנחנו נשארים עם אותם מועדים של תחילת שנה, אנחנו רק הולכים 60 ימים אחורה להגשת הבקשה, נכון? 

<שולי מועלם-רפאלי (הבית היהודי):>
שנת לימודים בישיבות מתחילה ב-א' אלול. 

<הילה ארליך:>
זה נכון, אבל הייתה בקשה מטעם ועדי הרבנים - - -

<מירי פרנקל-שור:>
א' באייר, א' בחשוון או א' באייר. 

<הילה ארליך:>
- - - ועדי הרבנים לאפשר את תחילת השנה גם באמצע השנה ונענינו לבקשה הזאת. 

<מירי פרנקל-שור:>
נכון, אבל זה 60 ימים לפני מועד התחילה. חברים, תנו לי לסכם לפרוטוקול, אני רוצה שהפרוטוקול יהיה כאן מסודר. הסיכום הוא, ניתן להקים ישיבה שלוש פעמים בשנה, א' באלול, א' בחשוון, א' באייר. 60 ימים לפני אותו מועד צריך להגיש את הבקשה, זה הסיכום לסעיף 2(א). 

<הילה ארליך:>
בסדר גמור. 

<עידו בן-יצחק:>
(2) בקשה תיחתם בידי ראש הישיבה.
(3) לבקשה יצורפו מסמכים המעידים כי בישיבה מתקיימים התנאים האמורים בפרק ד' כמפורט להלן:
(1) הצהרה של ראש הישיבה כנדרש לפי תקנה 4(א)(4);
<היו"ר אברהם דיכטר:>
אני לא מבין, למה כשכתוב 'תגיש בקשה' לא מצוין 'תגיש בקשה בכתב'. 

<מירי פרנקל-שור:>
אפשר להוסיף. 

<הילה ארליך:>
אנחנו נשמח להוסיף. 

<היו"ר אברהם דיכטר:>
אז אני אשמח שזה יתווסף. מאה אחוז. 

<עידו בן-יצחק:>
אני בסעיף קטן (2)(ג)(1).

<מירי פרנקל-שור:>
רק שנייה 2(ב), הבקשה תוגש בכתב. 

<עידו בן-יצחק:>
(1) הצהרה של ראש הישיבה כנדרש לפי תקנה 4(א)(4);
אנחנו מיד נגיד לשם, אבל מדובר בכך שעל ראש הישיבה להצהיר שבישיבה מתקיימים לימודים תורניים והיא מחנכת להתנהלות בדרכי נועם. ההצהרה הזאת צריכה להיות חלק מהבקשה.

(2) לגבי ישיבה המופעלת על ידי תאגיד – תעודת ההתאגדות של התאגיד;
(3) לגבי ישיבת הסדר – הפרטים הנדרשים לפי תקנה 6; 
אנחנו מאוחר יותר נגיע לשם, נראה מה צריכה עוד ישיבת הסדר.

(4) רשימת שמות התלמידים הלומדים בישיבה, לצדם יצוין מי הוא דחוי שירות ומספר תעודת הזהות של כל תלמיד;
<ענת ברקו (הליכוד):>
בסעיף הזה מצוינות איזה שהן מכסות הנדרשות? 

<מירי פרנקל-שור:>
אנחנו עוד נגיע. זה לא מכסות, אלא זה מספרים - - -

<שולי מועלם-רפאלי (הבית היהודי):>
מספרי מינימום. 

<ענת ברקו (הליכוד):>
מספר מינימום בכיתות. 

<מירי פרנקל-שור:>
בישיבה. תיכף אנחנו נגיע לזה.

<היו"ר אברהם דיכטר:>
כן, עידו. 

<עידו בן-יצחק:>
(1) בישיבה שנכללה ברשימת הישיבות ביום הקובע תצורף רשימת שמות התלמידים במועד הבקשה;
(2) בישיבה שלא נכללה ברשימת הישיבות ביום הקובע תותנה ההכרה בהצגת רשימת שמות התלמידים עד 10 ימים לאחר מועד תחילת הלימודים בישיבה, כפי שאושר על ידי השר;
(5) המלצת האיגוד, לפי סוג הישיבה, אם ניתנה.
<היו"ר אברהם דיכטר:>
סעיף 3, בבקשה. 

<עידו בן-יצחק:>
בחינת בקשה. 3.

(1) השר יבחן את הבקשה להיכלל ברשימה לפי החוק או את התנייתה והוא רשאי, אם התקיימו נסיבות מיוחדות המצדיקות זאת, להזמין את נציגי הישיבה להופיע בפניו.
<ענת ברקו (הליכוד):>
למה מחקו את העניין הזה 'או התלייתה'. 

<מירי פרנקל-שור:>
כי זה בא במקום אחר. 

<ענת ברקו (הליכוד):>
זה נכנס במקום אחר? 

<הילה ארליך:>
כן. 

<מירי פרנקל-שור:>
בואו נמשיך לקרוא.

<עידו בן-יצחק:>
(2) השר רשאי לדרוש מנציג הישיבה כל מידע או מסמך נוסף הדרוש לו לשם גיבוש החלטתו לפי תקנות אלה.
<מירי פרנקל-שור:>
תשומת לב, שאנחנו מבקשים להוסיף בסיומה של תקנת משנה (ב), בסוף, 'לפי תקנות אלה'. בסדר? 

<הילה ארליך:>
בוודאי, אין בעיה. 

<עידו בן-יצחק:>
(3) לא נמסר לשר המידע שהתבקש לפי תקנת משנה (ב) בתוך זמן סביר בנסיבות העניין, רשאי השר לגבש החלטתו על יסוד המידע הקיים בפניו.
(4) לא צורפה לבקשה המלצה של האיגוד, לפי סוג הישיבה, יפנה השר בתוך 14 ימים לגוף האמור לשם קבלת המלצתו; לא נמסרה המלצה כאמור בתוך 14 ימי עבודה מיום פנייתו של השר, יכריע השר בבקשה מבלי להתחשב בהמלצה כאמור.
<היו"ר אברהם דיכטר:>
הערות לסעיף 3. 

<שמואל יסלזון:>
לגבי לוחות הזמנים. יש הערות. 

<היו"ר אברהם דיכטר:>
בבקשה, מי אדוני. 

<שמואל יסלזון:>
מולי יסלזון, איגוד ישיבות ההסדר. לגבי הנושא של לוחות זמנים, האפשרות שלנו, לפי החוק, להגיש המלצה, צריכה להיות בהתאם לעבודה מקצועית שלנו, זה אומר שאנחנו צריכים לבקר בישיבה, צריכים לראיין את האנשים שם. 14 יום מבחינתנו לוח זמנים שהוא לא ריאלי. אנחנו רוצים להגדיל את המספר פה, לפחות ל-90 יום. 

<הילה ארליך:>
 אני מזכירה שהרגע סיכמנו ששר הביטחון צריך לתת החלטה תוך 60 יום ויש לו את הזמן של קליטת הבקשה, במקרה שאין המלצה של ועדי הישיבות שליחתה לוועדי הישיבות, קבלת ההמלצה שלהם, דיון בנושא הזה. אז גם שר הביטחון צריך את הזמן שלו לדון בבקשה. 

<שמואל יסלזון:>
אז גם אנחנו רוצים 60 יום לפחות. 

<הילה ארליך:>
ולכן ה-30 ימים איננו סביר, כי זה באותו הזמן. 

<שמואל יסלזון:>
60 ו-60. 

<הילה ארליך:>
לא, סליחה, זה לא סביר, כי ה-60 שלכם הוא בתוך הזמן ששר הביטחון צריך לבדוק. 

<מירי פרנקל-שור:>
אני רוצה להסביר את מה אומר הסעיף. בתיקון 19 בחוק השוויון בנטל הוחלט שישיבת הסדר, כל ישיבה, יכולה להגיש בקשה לשר הביטחון ללא מעבר דרך האיגוד, לא דרך איגוד ישיבות ההסדר, לא דרך איגוד הישיבות הציוניות ולא דרך הישיבות הגבוהות. מתי מתרחש מצב כזה שישיבה אינה עוברת דרך האיגוד כאשר זו דרך המלך לעבור דרך האיגוד? כאשר יש מחלוקת בין הישיבה לבין האיגוד. הנושא שהיה מוצב על שולחן ועדת שקד היה שישיבת הסדר שרצתה שמשך השירות הצבאי יהיה 24 חודשים ולא 17 חודשים, הייתה שם מורכבות בין הישיבה לבין איגוד ישיבות ההסדר ולכן קבעה ועדת שקד שהאיגוד לא יכול להטיל וטו על רישום הישיבה והגשת הבקשה לשר הביטחון. זה נקבע במפורש בתיקון 19 לחוק שירות ביטחון.

זאת אומרת אנחנו צריכים להבין שכאשר ישיבה פונה שלא דרך האיגוד, שאליו באופן עקרוני היא שייכת, קיימת מורכבות בין האיגוד לבין הישיבה. אתם יודעים שעמדתי הייתה שיש מקום בכלל לפרשנות, שהשר לא חייב לפנות לאיגוד, אבל כיוון שיש לשר זמנים וכיוון שאנחנו לא רוצים שהאיגוד יהיה באיזה שהוא מקום מעין מטיל וטו על אותה ישיבת ההסדר, וכאשר אנחנו רוצים להתכנס כאן לזמנים, אנחנו הצענו שאנחנו נגביל גם את שר הביטחון במתן ההחלטה וגם את האיגוד ב-14 ימים. ואני מבקשת, זו הייתה הסכמה, להבנתי זה היה סגור לפני הדיון ואני ממש מבקשת לקבל את הצעתנו. 

<שמואל יסלזון:>
אנחנו נבדוק את זה, אנחנו נעשה על זה שיקול. 

<מירי פרנקל-שור:>
אנחנו רוצים להתחיל לסגור - - -

<שמואל יסלזון:>
לא, אני אומר עוד פעם, אם אני מבין נכון - - -

<שולי מועלם-רפאלי (הבית היהודי):>
מירי, תסבירי לי את העניין. בתוך - - - 
<אבי אבוחצירא:>
21 יום זה יסדר את העניין? 

<מרדכי יוגב (הבית היהודי):>
להערכתי כן. 

<היו"ר אברהם דיכטר:>
רגע, שולי, בבקשה. 

<שולי מועלם-רפאלי (הבית היהודי):>
מירי, אני אבקש שוב, יכול להיות שאני לא מבינה את זה עד הסוף. את יכולה להסביר לי שוב את הסדר? כל הסעיף הזה מתייחס לישיבות שלא דרך האיגודים, נכון? 

<הילה ארליך:>
לא. 

<מירי פרנקל-שור:>
לא. 

<אביעד הכהן:>
גם מי שבא דרך האיגוד. 

<מירי פרנקל-שור:>
אני רק רוצה לומר, זה לא 14 ימים, זה 14 ימי עבודה, זאת אומרת שיש יותר מ-14 ימים. זה לא שבועיים. 

<אביעד הכהן:>
יש לזה פתרון פשוט, 'עד 30 יום', 'עד', זה לא חייב להיות עד, זה יכול להיות גם אחרי יומיים. זה דבר מקובל. 

<היו"ר אברהם דיכטר:>
שולי, סיימת את השאלה? 

<שולי מועלם-רפאלי (הבית היהודי):>
כן, רק ביקשתי את ההסבר ממירי לרצף הזמנים. ישיבה מגישה בקשה היום, איך עכשיו מתקדמים? הילה. 

<הילה ארליך:>
אם ישיבה הגישה בקשה, לרוב היא מגישה את הבקשה יחד עם המלצת ועד הרבנים, כל אחד והוועדים שלנו, שר הביטחון באמצעות אנשיו, ידון בבקשה, יבחן את כל הקריטריונים שתיכף נגיע אליהם וייתן תשובה לישיבה. התשובה לישיבה תימסר תוך 60 ימים, כי קבענו שהבקשה תוגש עד 60 ימים. במקרה שאין, מסיבה כלשהי, המלצה של ועד ישיבות כלשהו, במקרה שאין המלצה כזאת, שר הביטחון, לפי החוק, חייב לפנות לוועד הישיבות ולבקש את עמדתו. הוא לא חייב להתחשב בה, הוא לא חייב לקבל אותה, אבל הוא חייב לבקש את עמדת ועד הישיבות ולכן ה-14 יום האלה, הם נכנסים בתוך ה-60 ימים, כי כבר הישיבה הגישה את הבקשה ועכשיו אנחנו צריכים לפנות לוועדים וזה לוקח זמן. עד שהוועד עונה לנו, אם אנחנו ניתן עכשיו 30 ימים לא יהיה לשר הביטחון זמן לדון בבקשה. 

<מרדכי יוגב (הבית היהודי):>
אדוני היושב ראש, אני חושב, מכיוון שאנחנו רוצים להגיע להסכמות, מה שהציע פה עוזר השר, אני חושב שהוא נורמטיבי, כל אחד חושב שהוא לא יספיק, השר, בצדק, כי יש לו לבדוק מערכות והוא עסוק בדברים אחרים, בלנצח את הקרב, ואיגוד הישיבות חושש ואף אחד לא רוצה להיכשל, ולכן הצעתו של עוזר השר, של עד 21 יום, היא לדעתי נורמטיבית וצריך לקבל אותה כדי להגיע להסכמות והיא תותיר לשר את החודש וחצי בימי עבודה ולכן הצעתו להערכתי, מירי - - - 
<מירי פרנקל-שור:>
21 ימים ולא ימי עבודה. 

<אביעד הכהן:>
לא, יש תקופות של בין הזמנים, צריך להבין את זה, הישיבה בחופש. 

<מרדכי יוגב (הבית היהודי):>
נכון, אבל 21 יום זה - - - 21 יום זה נורמטיבי - - -

<היו"ר אברהם דיכטר:>
תודה רבה. סיכום. 

<מירי פרנקל-שור:>
רק שנייה, צריך להבהיר. 

<היו"ר אברהם דיכטר:>
חבר'ה, אם כל מילה וכל יום אנחנו נתחיל לנתח לא נגמור את זה עד ראש השנה. הסיכום הוא כדלקמן, 21 ימי עבודה. 

<עידו בן-יצחק:>
פרק ד': הכללה ברשימה

הכללה ברשימת הישיבות. 4.

(1) השר רשאי לכלול ישיבה ברשימת הישיבות לפי החוק אם מצא כי מתקיימים בה כל אלה:
(1) הבקשה הוגשה לפי תקנה 2 ונכללו בה כל המסמכים הדרושים לפי אותה תקנה;
(2) במועד ההכללה ברשימת הישיבות מספר התלמידים בישיבה הוא המספר המזערי לפי תקנה 5, לפחות.
(3) ראש הישיבה לא הורשע בעבירה פלילית שמפאת מהותה, חומרתה או נסיבותיה אינו ראוי לשמש בראש מוסד חינוכי;
(4) ראש הישיבה הצהיר כי בישיבה מתקיימים לימודים תורניים והיא מחנכת להתנהלות בדרכי נועם;
(5) בנוגע לישיבת הסדר – היא עומדת בתנאים שבתקנה 6.
(2) הכללה של ישיבה או כולל כאמור בתקנות 5(א)(2) ו-5(א)(4) תהיה מותנית בעמידה במספר המזערי ביום י' באייר, י' באלול או י' בחשוון של שנת הלימודים לפי העניין.
(3) אישור להכללה ברשימת הישיבות יינתן לתקופה שלא תעלה על חמש שנים.
(4) השר יודיע למגיש הבקשה על החלטתו לגבי הבקשה בכתב בתוך 60 ימים מיום הגשת הבקשה.
(5) הגישה ישיבה בקשה לאשרור הכללתה ברשימת הישיבות לקראת תום חמש השנים, יודיע השר על החלטתו בתוך 60 ימים מיום הגשת הבקשה, ואם לא הודיע על החלטתו בתוך התקופה האמורה, יראו את הישיבה כאילו נכללה ברשימה למשך חמש שנים נוספות מתום מועד הכללתה הקודמת; השר רשאי לדרוש מנציג הישיבה כל מידע או מסמך נוסף הדרוש לו לשם גיבוש החלטתו לפי תקנות אלה.
<ענת ברקו (הליכוד):>
יש לי שאלה, למה לא בקשה לחידוש אלא לאשרור? 

<אבי אבוחצירא:>
כי חידוש זה להתחיל את הכול מהתחלה ואשרור זה יותר מקל עליהם, הישיבה כבר קיימת, צריך רק לוודא שהכול מתנהל כסדרו וזה לא שמתחילים מחדש לגמרי. 

<ענת ברקו (הליכוד):>
חידוש זה אף פעם לא להתחיל הכול מחדש, צריך פשוט להאריך את התקופה. 

<אבי אבוחצירא:>
אשרור, בסך הכול אנחנו רוצים לוודא שהכול ממשיך להתנהל כרגיל. 

<היו"ר אברהם דיכטר:>
אני מודה שאני לא רגוע לגבי ההסדר הזה שאם שר הביטחון לא נותן תשובה בתוך 60 ימים אז רואים את זה כאילו התשובה שלו היא חיובית. אני לא יודע, זה הסדר שנראה לי לא נכון, פתח לתקלות ואולי גם פתח להתמהמהות אפילו במשרד הביטחון. אני מבקש למצוא מתכונת שבה יש תשובה, כן, לא. לא נראה לי - - -

<הילה ארליך:>
אבל יכול להיוותר מצב שלשר הביטחון נדרש עוד זמן, למשל הוא צריך לבדוק דבר מה עם גורם חיצוני. 

<מרדכי יוגב (הבית היהודי):>
זו אותה מלחמה שלוקחת 50 יום, אבל, אדוני היושב ראש, התנאים לפסילה כתובים כבר קודם ולצורך העניין, אם הוא מצא גם אחרי 60 יום שראש הישיבה פושע או שאין מספר תלמידים, אז גם אחרי 60 יום הוא יכול להגיד 'חברים, אתם לא עומדים במבחן'. זאת אומרת התבחינים הם קודם. הילה, אני צודק? התבחינים נמצאים כבר בסעיף 4. 

<אבי אבוחצירא:>
זה בעיקר נעשה לתקופה הראשונה. בתקופה הראשונה הולכת להגיע מסה של אלפי מוסדות ובתקופה הזו אמרנו שאם ייקח קצת יותר זמן אז כרגע יאושרו מוסדות שכבר אושרו בעבר, כשאנחנו יודעים שהם כבר קיימים וההליך יימשך כרגיל. אי אפשר עכשיו - - -

<מירי פרנקל-שור:>
אם אתה - - - כי אם אתה מאשר את זה עכשיו אז בחידוש בעוד חמש שנים תהיה לך את אותה בעיה. 

<היו"ר אברהם דיכטר:>
זה פתח לאי עשייה. כשאתה לא מחייב תשובה זה פתח לאי עשייה. אני חושב שאנחנו כוועדה לא יכולים לתת פתח לאי עשייה. 

<אביעד הכהן:>
יש הסדרים כאלה גם בחוק, בחוק ההחלטות וההנמקות, שמי שלא מנמק זה כאילו שהבקשה - - - זה לא דבר שמצאו אותו עכשיו. 

<איל בן ראובן (המחנה הציוני):>
אבי, אני רוצה להוסיף משהו. אל"ף, אני מסכים לחלוטין להערה של היושב ראש. אני חושב שהסיפור הזה שלא נותן תשובה יכול להביא למקומות לא טובים של כל מיני הבנות לא נכונות. זה פעם אחת. פעם שנייה, אני רוצה לשאול עוד שאלה, לגבי סוגיית ראש הישיבה לא הורשע בעבירה פלילית, כל זה נכון ואני שואל האם לא נכון לומר פה גם מילה לגבי ראש ישיבה שאומר דברים כנגד צה"ל או כנגד גיוס, או כנגד כל מיני דברים כאלה. אני חושב שראוי לשקול להוסיף גם מילה בנושא הזה.

<יואב בן צור (ש"ס):>
זו עבירה פלילית? 

<איל בן ראובן (המחנה הציוני):>
זה לא עבירה פלילית, אבל זה טיעון לשר ביטחון לשקול את נושא הישיבה הזאת כאשר ראש ישיבה מדבר כנגד צה"ל. 

<הילה ארליך:>
אין לנו בעיה לעצור אחרי 'בתוך 60 ימים', ששר הביטחון יאשרר את הכללתה ברשימה בתוך 60 ימים. 

<יואב בן צור (ש"ס):>
יש סעיף על זה בסוף. 

<היו"ר אברהם דיכטר:>
רגע, אתם פשוט עונים לשאלה ואנחנו עוסקים בסוגיה אחרת. 

<מירי פרנקל-שור:>
אני רוצה להתייחס לאשרור שוב. אפשר לפטור, הילה, האם אתם רואים שאפשר ואתם תוציאו אישור בכתב? 

<הילה ארליך:>
לא, הכוונה שלנו הייתה והסעיף המקורי היה, כפי ששר הביטחון הניח אותו מלכתחילה, שתוך 60 ימים שר הביטחון ייתן החלטתו. אם יוצאים מנקודת הנחה שבמקרה ששר הביטחון לא נתן החלטתו האישור הוא אוטומטי, אני לא חושבת שאנחנו נוציא תשובה בכתב על זה במקרה כזה. 

<מירי פרנקל-שור:>
למה? אבל גם אם האישור - - -

<הילה ארליך:>
הכוונה שלנו תוך 60 ימים להוציא תשובה בכתב, כן או לא. זאת הכוונה שלנו. 

<היו"ר אברהם דיכטר:>
מאה אחוז. 

<אורי מקלב (יהדות התורה):>
אדוני היושב ראש, אני רוצה להסביר לך. זה סעיף חדש שנוצר, שאחרי חמש שנים צריך לחדש רישיון, היתר של ישיבה, שוב פעם. יש חזקת כשרות, ישיבה הגישה, היא נבדקת, היא מגישה את רשימת התלמידים כל שנה, אם לא יותר מכך, יש רצף של שיג ושיח עם הישיבה והצבא במשך כל השנה, הם גם רואים את התלמידים שלה, הם גם מגישים את הרשימות החדשות וכמובן שישיבות מתחדשות. עכשיו, בא משרד הביטחון ומבקש אישור מחדש כל חמש שנים. אנחנו היום בכל הדברים, כולל בתכנון ובנייה, מנסים איך לפשט את התהליכים ולא מנסים איך אנחנו נכביד על המערכות שאיך שלא יהיה קשה להם להתמודד עם הכמויות האלה ואנחנו רוצים כל חמש שנים תבואו מחדש, תביאו את כל המסמכים. 
הייתה לנו בקשה רק לאשרור, גם את זה לא הסכימו, אמרו 'תביאו את כל המסמכים', משרד הביטחון אמר 'תעביר את רשימת התלמידים עוד פעם, תביא עוד פעם הצהרה של ראש הישיבה', כל המסמכים, כאילו מחדש. עכשיו באים המוסדות, ואנחנו הרי מכירים את ההתנהלות, אנחנו יודעים שלא מקבלים ברצף, יש לא מעט בעיות. אנחנו רק נכביד. המשמעות שאם לא יאושר כל רשימת התלמידים שלו, לא יהיה להם את המעמד. אנחנו לא יכולים להגיע למצב שלא יהיה להם מעמד. 

<היו"ר אברהם דיכטר:>
לא, זו לא המחלוקת. המחלוקת כאן והדרישה שלי, אני לא מכיר מצב שבו אין החלטה והמציאות נגררת רק בגלל שאין החלטה. 

<הילה ארליך:>
יש לי הצעה. אפשר הצעה שאולי תפתור את הבעיה? נשאיר את מגבלת 60 הימים ונכתוב שהיה ונדרש לשר הביטחון זמן נוסף לבחינת הבקשה תימשך ההכרה עד קבלת תשובת שר הביטחון. 
<מרדכי יוגב (הבית היהודי):>
מעולה, הילה. 

<קריאה:>
בלי הגבלת זמן? 

<מרדכי יוגב (הבית היהודי):>
לא, השר רוצה לעשות את זה - - -

<הילה ארליך:>
נניח אני צריכה לבדוק מרשם פלילי, אני צריכה לבדוק עם המשטרה איפה עומדת החקירה. לפעמים זה לוקח לי, רבותיי, הרבה זמן, מניסיון בנושאים אחרים אני יכולה להגיד, לפעמים זה לוקח הרבה זמן. 

<ענת ברקו (הליכוד):>
אז בעצם זה חידוש. זה לא אשרור. אז למה המילה אשרור? 

<מרדכי יוגב (הבית היהודי):>
זה כמו חידוש רישיון לנשק, כמו חידוש רישיון רכב. 

<ענת ברקו (הליכוד):>
אדוני יושב הראש, זה בעצם חידוש. אין בזה שום בעיה שזה חידוש, מאריכים מצב קיים, זה חידוש של מצב קיים. 

<מרדכי יוגב (הבית היהודי):>
תוך בחינה - - -
<אורי מקלב (יהדות התורה):>
רישיון נהיגה כל עשר שנים, זה חידוש או זה אשרור? 

<ענת ברקו (הליכוד):>
זה חידוש. 

<אורי מקלב (יהדות התורה):>
את צריכה לעבור טסט - - -

<מרדכי יוגב (הבית היהודי):>
אדוני היושב ראש, זה צריך להיות - - -

<היו"ר אברהם דיכטר:>
חבר'ה, שנייה אחת. ענת, סיימת? 

<אורי מקלב (יהדות התורה):>
חידוש רישיון נהיגה זה חידוש או - - -

<מנחם אליעזר מוזס (יהדות התורה):>
- - - שאושר זה אשרור. 

<היו"ר אברהם דיכטר:>
בבקשה, אורי מקלב, רצית להעיר? 

<אורי מקלב (יהדות התורה):>
לא, אני הערתי לה, לגבי רישיון נהיגה, שכל עשר שנים אנחנו מחדשים את רישיון הנהיגה, אנחנו לא עוברים טסט מחדש, אנחנו מאשרים, קוראים לזה חידוש רישיון הנהיגה. ודרך אגב, אדוני היושב ראש, בחוקי תכנון ובנייה כיום בכמה חוקים, כולל החלטות של ועדות תכנון, לאחרונה אישרנו כאן בכנסת, במידה שבוועדת התכנון לא נותנים תשובה תוך 60 יום, יראו את הבקשה כמאושרת. זאת אומרת השפה שיותר ויותר אנחנו בכנסת בחקיקה מקדמים את זה. זה לא חידוש שחידשנו פה איזה חקיקה דווקא בנושא של חקיקה ב - - - 

<היו"ר אברהם דיכטר:>
תראה, אם אנחנו נותנים סמכות בידיו של שר, במקרה הזה שר הביטחון, אז אנחנו מבקשים שיממש את הסמכות הזו. לא לתת תשובה זה לא לממש את הסמכות, בעיניי, ולכן תהיה תשובה. אני הייתי מוכן לחיות עם נוסח - - -

<שולי מועלם-רפאלי (הבית היהודי):>
זה נשמע כמו פתרון אפקטיבי. 

<הילה ארליך:>
יש לנו את כל הכוונה לתת תשובה, הכוונה הייתה ל - - -

<שולי מועלם-רפאלי (הבית היהודי):>
אם לא הספקת ב-60 יום אנחנו ממשיכים בהכרה בישיבה עד שאתה מממש את הסמכות, לחיוב או לשלילה. 

<הילה ארליך:>
זו הכוונה. 

<אורי מקלב (יהדות התורה):>
אנחנו לא נוכל לאפשר, אין - - -
<שולי מועלם-רפאלי (הבית היהודי):>
נקודת המוצא של כולנו, כולל של השר והמשרד, שאם ישיבה לא עומדת בתנאים היא לא תאושר. אם נדרשת בדיקה נוספת, לשבט או לחסד, תיעשה הבדיקה הנוספת. 

<אורי מקלב (יהדות התורה):>
אדוני היושב ראש, אנחנו רק לא רוצים להגיע למצב, אין לי בעיה עם שר הביטחון, להגיע למצב שלבחורי ישיבה או לאבות בכולל לא יהיה מעמד. זה הכול. 

<מרדכי יוגב (הבית היהודי):>
אדוני היושב ראש, אני מבקש - - -

<ענת ברקו (הליכוד):>
אבל - - - לא? אין כזה דבר. 

<היו"ר אברהם דיכטר:>
רגע אחד, שנייה אחת. 
<מרדכי יוגב (הבית היהודי):>
אני מבקש להניח את דעתך, אדוני היושב ראש, אם השר גילה גם אחרי 100 ימים שראש הישיבה פושע, שמספר תלמידים מועט, אז גם אחרי 100 ימים הוא יכול לקרוא להם לשימוע ולסגור את הישיבה. זאת אומרת הסמכות הזאת בידיו גם אחרי זה. 

<הילה ארליך:>
הסמכות הזאת בידיו, אבל בכל זאת - - - 

<היו"ר אברהם דיכטר:>
אז תבטל את ה-60 יום, אז תבטל את החמש שנים. תראה, אני קורא את התקנה כפשוטה. 

<שולי מועלם-רפאלי (הבית היהודי):>
אדוני, לכתחילה כל הסעיף הזה - - - 

<היו"ר אברהם דיכטר:>
תראו, אם אנחנו מסמיכים את השר לעשות בדיקה בחלוף חמש שנים אז כל בדיקה מסתיימת בכן או לא. 

<הילה ארליך:>
נכון, זאת הכוונה. הנוסח שאנחנו הנחנו לפני תיקוני הוועדה היה שתוך 60 ימים שר הביטחון ייתן תשובה. העלו פה אופציה שיכול להיות ששר הביטחון לא יספיק וכו', ואז מה קורה עם הישיבה. אכן נכון ולכן אנחנו מסכימים לכך שאם השר צריך עוד זמן הוא יודיע על כך לישיבה והכרתה תמשיך לחול כל עוד שר הביטחון לא חלט את זה. 
<ענת ברקו (הליכוד):>
אז נמנע מצב של חוסר מעמד? 

<הילה ארליך:>
אין מצב של חוסר מעמד. נמנע מצב של חוסר מעמד. 

<עפר שלח (יש עתיד):>
הילה, שאלה. קיבלה ישיבה מעמד ואחר כך עבר ראש הישיבה עבירה פלילית, זה נשלל ממנה? 

<הילה ארליך:>
רשאי שר הביטחון לדון בזה. נגיע לזה בסעיף האחרון, אם היא לא עומדת באחד התנאים הקבועים בתקנות אז זה עילת הסרה. 

<עפר שלח (יש עתיד):>
אז ממילא הדבר הזה מתקיים. 

<הילה ארליך:>
זאת אומרת על חמש השנים האלה - - - 

<עפר שלח (יש עתיד):>
אם הבדיקה נגמרת אחר כך ומתברר שהוא לא עומד, אז ישללו את זה ממנו. 

<יואב בן צור (ש"ס):>
אז למה צריך חמש שנים? 

<הילה ארליך:>
חמש שנים, כדי שתהיה חובה על הרשות בכל זאת לרענן את רשימותיה ולבדוק מדי תקופה. גם אם, חס וחלילה, ואנחנו מאמינים שלא יהיו כאלה מקרים בישיבות ולא יהיו סיבות הסרה, עדיין נכון לרענן, ל - - - 

<קריאה:>
המשרד יכול לבדוק כל חודש. 

<שולי מועלם-רפאלי (הבית היהודי):>
עשינו את זה בחוק השירות הלאומי אזרחי. יושב פה היועץ המשפטי שליווה אותנו גם בחוק החשוב הזה במשך כמעט עשר שנים. אני חושבת שמה שהילה אומרת זה נכון, לכתחילה הסעיף הזה לא היה והביא אותו הייעוץ המשפטי של הוועדה, מירי, אם לדייק, ואני מסכימה לחלוטין. ברור לחלוטין שיש עוד הרבה נקודות בדרך שבהן אם חלילה קורים דברים שהם עילות להסרה זה יוסר באותה נקודה, אף אחד לא יחכה מעכשיו לתום חמש השנים אם ראש הישיבה עבר עבירה פלילית או דברים דומים לאלה. אני מסכימה ועשינו את זה אותו דבר במסגרת של השירות הלאומי, שאנחנו פעם בחמש או שבע שנים, עשינו את זה, דורשים את אותו אשרור וממשיכים הלאה, יוצאים מנקודת הנחה - - -

<היו"ר אברהם דיכטר:>
אין מחלוקת על זה, שולי. אני אומר, הניסוח כמו שהוא כתוב כאן הוא מחייב שינוי אם אנחנו באמת - - - אם אנחנו אומרים שיראו את הישיבה כאילו נכללה ברשימה למשך חמש שנים נוספות, מבחינתי כדי לתת אור ירוק לעוד חמש שנים צריכה להיות החלטה. אם אין החלטה, זה לא יכול להיות ש'אין החלטה' נותנת אור ירוק בדיוק באותה מידה 'יש החלטה', זה לא סביר. 
<הילה ארליך:>
אבל זה מה שהצענו. 

<מירי פרנקל-שור:>
זאת אומרת בחידוש, נסכם, תוגש בקשה לחידוש הבקשה להכרה בישיבה, השר ייתן את החלטתו תוך 60 ימים, כל עוד לא נתן השר את החלטתו בתוך 60 ימים תמשיך ההכרה בישיבה וכל מי שהוא דחוי שירות לא יהיה בבעיה. 

<מרדכי יוגב (הבית היהודי):>
בדיוק, כמו שהילה אמרה, זה מצוין. 
<היו"ר אברהם דיכטר:>
וזה יכול להימשך חמש שנים? 

<הילה ארליך:>
לא, השר יודיע על הצורך שלו בזמן נוסף. 

<מירי פרנקל-שור:>
כמה זמן? גם את זה אנחנו לא תוחמים, זו הבעיה, אבל אם זה מקובל עליכם בואו נמשיך. 

<הילה ארליך:>
30 ימים נוספים? 60 ימים נוספים? 60 ימים נוספים. 

<יואב בן צור (ש"ס):>
סליחה, אדוני, אני יכול מילה? 

<היו"ר אברהם דיכטר:>
כן, יואב, בבקשה. 

<יואב בן צור (ש"ס):>
אני לא מבין את הנושא הזה. המל"ג למשל, בודק את האוניברסיטאות כל חמש שנים? הוא לא בודק את זה. יש לו חזקת חפות, הם נמצאים, הם הולכים בתהליך, אין שום בעיה. אם יש לשר, בכל רגע נתון, אפשרות לקרוא לישיבה לשימוע בגלל דבר כזה או אחר, לשם מה הצורך כל חמש שנים לרענן? משרד הביטחון יכול לבדוק בכל עת ובכל שעה, כמו שבודק משרד החינוך, כמו שבודקים משרדים אחרים, בודקים את מספרי התלמידים. לשם מה צריך את חמש השנים האלה? 

<אבי אבוחצירא:>
אבל למשרד החינוך אתה מגיש כל שנה. 

<אביעד הכהן:>
לא, במוסד להשכלה גבוהה אתה מקבל פעם אחת וזה לכל החיים, אלא אם כן - - - 

<דרור גרנית:>
אין בכלל מה להשוות. סליחה רגע, אין המשל דומה לנמשל. 

<הילה ארליך:>
שר ביטחון לא מאשר אוניברסיטאות. 

<דרור גרנית:>
אין המשל דומה לנמשל, זה לא כמו אוניברסיטאות. פה מדובר, בעצם, על סוג של הליך כאילו רישוי, כאילו רגולציה, וזאת למה? כי ההיכללות בתוך רשימת הישיבות בעצם מקנה זכות שלא קיימת בשום מקום אחר והיא הזכות לקבל את דחיית השירות, לכן זו הטבה - - - אף אחד לא בא ואומר שכדי להיות ישיבה בכלל בעולם, ללמד תלמידים לימודי תורה, אתה חייב רישוי. לא, אנחנו אומרים שכדי להיות ישיבה שהלימוד בה מקנה דחיית שירות, בשביל ההטבה הזאת אתה כפוף לרישוי ובגלל זה אין הדבר דומה לאוניברסיטה. 

<יואב בן צור (ש"ס):>
מה הבעיה שלך? לא הבנתי. 

<מנחם אליעזר מוזס (יהדות התורה):>
כדי לקבל תקציב, בכדי לקבל זכות - - -

<אביעד הכהן:>
היכללות ברשימת המוסדות להשכלה גבוהה דורשת רישוי, יש רגולציה והיא מעניקה כל מיני זכויות. זה בדיוק אותו דבר. 

<היו"ר אברהם דיכטר:>
אני מבקש את הסעיף הזה לסכם על פי העיקרים, מה שאני אומר זה לא הנוסח, אבל על פי העיקרים, שהגישה ישיבה בקשה לאשרור הכללתה ברשימה - - -

<מירי פרנקל-שור:>
אז זה חידוש, זה לא אשרור. 

<היו"ר אברהם דיכטר:>
הגישה ישיבה בקשה לחידוש הכללתה ברשימת הישיבות לקראת תום חמש השנים יודיע השר על החלטתו בתוך 60 ימים מיום הגשת הבקשה. אם נדרשו, בנסיבות חריגות, או בנסיבות מיוחדות, לשר עד 60 ימים נוספים יודיע על כך בכתב לראש הישיבה ובתוך פרק הזמן הזה ייתן את החלטתו. 

<הילה ארליך:>
ובזמן הזה כמובן ההכרה ממשיכה. 

<קריאה:>
מה קורה אם הוא לא - - - מה קורה אם אחרי 120 יום - - - 

<יואב בן צור (ש"ס):>
מה יהיה לאחר ה-120 יום ולא הייתה תשובה? 

<היו"ר אברהם דיכטר:>
בחירות, מה זה? 

<מרדכי יוגב (הבית היהודי):>
אדוני היושב ראש, שאלה טכנית. האם מתחילת התהליך, הילה, מרגע ששורקים והחוק הזה חל, האם מאותו רגע מתחיל הנוהל הזה? 

<מירי פרנקל-שור:>
יש הוראת מעבר. 

<היו"ר אברהם דיכטר:>
נגיע לזה בהמשך. 

<מרדכי יוגב (הבית היהודי):>
אסביר למה. כי אם מועד חמש השנים הוא לגבי כל - - - אז בציונות הדתית יש עשרות ישיבות ובחרדים יש מאות ישיבות, אם זה מתחיל באותה נקודה, אז באותה נקודה השר צריך לגייס עכשיו - - - 

<היו"ר אברהם דיכטר:>
אנחנו נגיע. מוטי, תשמור את ההתייחסות הזו להוראת המעבר. 

<מרדכי יוגב (הבית היהודי):>
זה עושה את זה מראש שתהיה יכולת אמיתית - - - 

<היו"ר אברהם דיכטר:>
מוטי, אתה מבזבז תחמושת עכשיו.

<הילה ארליך:>
אנחנו ייצרנו בדיוק בגלל הסוגיה הזאת הוראת מעבר שתאפשר לנו - - -

<היו"ר אברהם דיכטר:>
הילה, נגיע אליה בהמשך. 

<אורי מקלב (יהדות התורה):>
אדוני היושב ראש, אנחנו רוצים רק לוודא, שתנוח דעתנו, שבמידה ששר הביטחון לא ענה תשובה המעמד של הישיבה נשמר עד למתן תשובה. 

<קריאה:>
המוקדם מביניהם. 

<אורי מקלב (יהדות התורה):>
לא שמעתי את זה בדבריך ויש הסכמה לזה גם ממשרד הביטחון, אחרת אנחנו נגיע למצב שיהיו ישיבות שלא משנה למה שר הביטחון לא נתן, אנחנו לא נעניש אותו - - -

<הילה ארליך:>
בסדר גמור, הסכמנו לזה כבר בסעיף הקודם. 

<אורי מקלב (יהדות התורה):>
- - - אבל המעמד - - - הישיבה חייבת להגיש דיחוי באותו זמן למי שחייב להגיש דיחוי ולא יכול להיות מצב שלא יהיה מי ש - - -

<הילה ארליך:>
הסכמנו לזה. 

<ענת ברקו (הליכוד):>
שהם לא יהיו חסרי מעמד. 

<אורי מקלב (יהדות התורה):>
בסדר, אז אם סיכום, אבל הוא לא אמר - - -
<היו"ר אברהם דיכטר:>
כל מה שאני רציתי לוודא בתיקון, שאין דבר כזה שהוועדה או התקנה מקנה לשר אפשרות לא לתת תשובה, כי הניסוח - - -

<אביעד הכהן:>
זה מה שהחוק אומר היום, החוק אומר שהוא חייב לענות בזמן כמה שיותר מהיר. לא צריך בשביל זה משהו מיוחד. 

<היו"ר אברהם דיכטר:>
התקנה פה מאפשרת מעשית לשר להתנהל עשרות שנים בלי לתת תשובה. תיקנו את זה. בבקשה.

<איל בן ראובן (המחנה הציוני):>
רגע, אני מבקש התייחסות לשאלתי הנוספת, באשר לסוגיית 'לא הורשע בעבירה פלילית שמפאת מהותה - - - 

<היו"ר אברהם דיכטר:>
יש בהמשך - - -

<איל בן ראובן (המחנה הציוני):>
אני שאלתי לגבי הערות לא ראויות לגבי צה"ל. 

<היו"ר אברהם דיכטר:>
אתה מדבר על תנאים להסרה. 

<איל בן ראובן (המחנה הציוני):>
אני מדבר על תנאים להכללה. 

<עפר שלח (יש עתיד):>
גם תנאים להכללה, אבי, זה אותו דבר. 

<שולי מועלם-רפאלי (הבית היהודי):>
לא, זה לא אותו דבר. 

<איל בן ראובן (המחנה הציוני):>
בסדר, על תנאים להכללה. בסעיף הזה, כאשר מדברים על נושא פלילי, אני חושב שראוי להכניס גם משפט שעוסק בנושא כבודו של צה"ל בעניין הזה ומה נכון לגבי צה"ל. היות שקרו לנו דברים בעבר אני חושב שראוי להגיד משפט בעניין הזה, או מילה בעניין הזה, ששר ביטחון יוכל לדון בנושא כאשר ראש ישיבה אומר דברים לא ראויים באשר לצה"ל. אני חושב שזה דבר שצריך להכניס.

<יואב בן צור (ש"ס):>
אתה צריך להגדיר מה זה לא ראוי. 

<איל בן ראובן (המחנה הציוני):>
לא צריך להכביר במילים. 

<היו"ר אברהם דיכטר:>
לא, אבל צריך - - - 

<הילה ארליך:>
אני חושבת שכדאי שנדון בזה בסעיף של - - -

<היו"ר אברהם דיכטר:>
תראה, הרשעה פלילית זה דבר חלוט, אתה לא יכול להכניס בסעיף - - -

<איל בן ראובן (המחנה הציוני):>
דברים שהם בשיקול דעת. 

<שולי מועלם-רפאלי (הבית היהודי):>
בסדר, זה יהיה בסעיף ה - - -

<היו"ר אברהם דיכטר:>
אתה מוכרח לתת עוגן יותר מוצק. 

<איל בן ראובן (המחנה הציוני):>
אני מוכן לחשוב על עוגן, אני לא חושב שצריך להגיד איזה מילים הוא צריך להגיד. 

<הילה ארליך:>
אולי נדבר על הסוגיה הזאת אגב סעיף ההסרה, שהוא מעלה את כל הסוגיות. 

<עפר שלח (יש עתיד):>
לא, אבל לצורך העניין הזה מה ההבדל בין הסרה להכללה? מה שיכול להיות עילה להסרה הוא גם עילה לאי הכללה. 

<מירי פרנקל-שור:>
נכון. 

<עפר שלח (יש עתיד):>
הסוגיה הזאת, לאור ההיסטוריה המוכרת לנו, שבה היו מקרים שבהם הרמטכ"ל דרש להוציא ישיבות מסוימות מכלל ההסדר - - -

<איל בן ראובן (המחנה הציוני):>
ושר הביטחון. 

<עפר שלח (יש עתיד):>
כן, וזה לא התקיים, אני חושב שאם כבר אנחנו מתקנים תקנות אז זה צריך להיות - - -

<היו"ר אברהם דיכטר:>
לא, אבל יש הבדל, עפר, בין הכללה להסרה, כי כשאתה מגיש בקשה להכללה ובגין אמירות ערכיות שאחד יכול להסכים ככה, השני יכול להסכים אחרת, יש לך את כל הכלים כדי למנוע את ההכללה, זאת אומרת הישיבה לא יכולה להתחיל לעבוד. 

<עפר שלח (יש עתיד):>
למה? 

<היו"ר אברהם דיכטר:>
הסרה זה כשהיא כבר עובדת אתה מחליט בגין אותן אמירות ערכיות להסיר את החסות מעל אותה ישיבה, שמורה באותו רגע לישיבה כל היכולת, כולל היכולת המשפטית, לעכב את ההסרה ואז היא ממשיכה לעבוד. 

<עפר שלח (יש עתיד):>
כן, אבל אם זה לא מופיע בתקנות לאי הכללה אז אתה לא יכול להשתמש בזה. זה על אחת כמה וכמה, מה שאתה אומר. 

<היו"ר אברהם דיכטר:>
לא, אבל אני אומר, את הדיון על איך אנחנו רוצים לקבע, למסמר את האמירות הערכיות שאנחנו מדברים עליהן, שהן שונות מ - - - הרשעה פלילית זה דבר חלוט, כל אחד מבין מה זה הרשעה פלילית, אבל לגבי הדברים האחרים אתה צריך לקבע את זה - - -
<עפר שלח (יש עתיד):>
אבי, בוא נזכור על מה אנחנו מדברים, אנחנו מדברים פה על תנאים שבהם שר הביטחון יכול לפטור אנשים שלומדים במוסדות מסוימים מחובת הגיוס. זה לא איזה זכות אזרחית שמוקנית לכל אדם וזו שאלה של עבירה פלילית אם אנחנו שוללים אותה. 

<הילה ארליך:>
חבר הכנסת שלח, היה לנו שיח מאוד ארוך עם נציגי הוועדים והסיעות על הנושא הזה, זה לא שזה לא היה - - - 

<עפר שלח (יש עתיד):>
אני מאוד שמח שהיה שיח, מה זה שייך לתקנות? 

<הילה ארליך:>
אנחנו כן הכנסנו בסעיף 4(א)(4), 'ראש הישיבה הצהיר כי בישיבה מתקיימים לימודים תורניים והיא מחנכת להתנהלות בדרכי נועם'. 

<עפר שלח (יש עתיד):>
מה זה שייך אחד לשני? דרכי נועם זה שלא מרביצים לאנשים. זה לא שייך להתבטאויות נגד צה"ל והשירות בצה"ל וזה לא יעלה על הדעת שיפטרו מגיוס מוסד שראשו תוקף במונחים שאינם מתקבלים על הדעת, שאנחנו כבר מכירים אותם, או את צה"ל או את השירות בצה"ל. 

<שולי מועלם-רפאלי (הבית היהודי):>
נגיד אם מישהו יוצא נגד השירות המשותף הוא צריך לא להיכלל ברשימת הישיבות האלה? 

<עפר שלח (יש עתיד):>
שולי, זה שיקול דעתו של שר הביטחון. 

<היו"ר אברהם דיכטר:>
רגע, שולי, שנייה. 

<ענת ברקו (הליכוד):>
לא, אבל מי שיוצא נגד חיילים חרדים זו בעיה. 

<עפר שלח (יש עתיד):>
שולי, את שואלת את דעתי הפרטית? לא, אבל זה לא הסיפור פה. היו רבנים שקראו לסירוב פקודה, יש רבנים שקוראים נגד עצם השירות בצה"ל? על זה אני מדבר. 

<ענת ברקו (הליכוד):>
ונגד שירות חיילים חרדים? 

<עפר שלח (יש עתיד):>
מה זה? זה לא פלילי, תראי לי בן אדם אחד שהועמד על זה לדין. אבי, על מה אנחנו מדברים? 

<היו"ר אברהם דיכטר:>
עפר, ההערה של איל וההתייחסות לאחר מכן שלך ושל שולי מאוד רלוונטית, אני מבקש למקד את העיסוק בסעיף הזה כשנגיע - - - הוא מופיע בהמשך. כשנמקד אותו בדיון אז נחזור לנושא של הכללה והסרה.

<עפר שלח (יש עתיד):>
בסדר גמור, ובלבד שכל מה שיחול על הסרה יחול גם על הכללה. 

<היו"ר אברהם דיכטר:>
אין מוקדם ומאוחר בתקנות. 

<יואב בן צור (ש"ס):>
יכול להיות שמי שביקש הכללה היה לפני כן, דיבר מה שדיבר, עכשיו, מהרגע שהוא בהסדרה הוא כבר לא ידבר בצורה הזאת, הוא ידבר בצורה אחרת, כי אם הוא ידבר - - -

<עפר שלח (יש עתיד):>
גם רוצח, אולי לא ירצח מעכשיו, יואב, רק הוא יושב בכלא על מה שהוא עשה. 

<יואב בן צור (ש"ס):>
הרי אם הוא ידבר - - - צריך להוריד אותו. 

<מרדכי יוגב (הבית היהודי):>
אדוני היושב ראש, אני רוצה להסב את תשומת לבו של חברי, חבר הכנסת עפר שלח, שאנחנו נצטרך באותה מידה, ברגע שנעשה את זה פה, במידה שנעשה את זה פה, להחיל את זה ואנחנו נעשה את זה כתקדים גם לאוניברסיטאות ובהלימה, שכל מרצה וכל ראש שידבר נגד צה"ל או ידבר נגד, הוא יידרש ל - - - 

<עפר שלח (יש עתיד):>
מוטי, באוניברסיטאות מקבלים פטור משירות בצה"ל? מה זה שייך אחד לשני בכלל? 

<מרדכי יוגב (הבית היהודי):>
באוניברסיטאות יש - - - לא פחות. 

<איל בן ראובן (המחנה הציוני):>
מוטי, מה הקשר בכלל? זה לא קשור. 

<מנחם אליעזר מוזס (יהדות התורה):>
הם מקבלים תקצוב של מיליארדים. 

<קריאה:>
יש עתודאים. פטור לעתודאים. 

<שולי מועלם-רפאלי (הבית היהודי):>
אני מציעה שעתודאים לא ילמדו באוניברסיטאות שבהן ראשי האוניברסיטה מתבטאים נגד השירות בצה"ל. 

<איל בן ראובן (המחנה הציוני):>
אנחנו מדברים על גיוס לצה"ל. 
<הילה ארליך:>
אנחנו בעד, ובוודאי ובוודאי כשמדובר בהסתה לאלימות כנגד חיילי צה"ל וכנגד קציני צה"ל. 

<מרדכי יוגב (הבית היהודי):>
ללא ספק המילים 'דרכי נועם' מכניסות את זה כמו שאמרת, חד משמעית. 

<היו"ר אברהם דיכטר:>
רבותיי, חברי הכנסת, מוטי ואחרים, תשמרו את כל התחמושת והבליסטראות וכל מה שיש כשנגיע לסעיף הזה. אנחנו נגיע אליו ואנחנו נמצה את הדיון ואם צריך לחזור אחורה להכללה נחזור אחורה להכללה, אני מבקש להמשיך. 

<מנחם אליעזר מוזס (יהדות התורה):>
זה לא חייב להיות היום. 

<עידו בן-יצחק:>
מספר מזערי של תלמידים. 5.

(1) מספר מזערי של תלמידים ובכללם דחויי שירות בישיבה, לעניין תקנה 3 יהיה כמפורט להלן;
(1) בישיבה שנכללה ברשימת הישיבות ביום הקובע:
(1) עד ל' באב התשע"ט – 35 תלמידים, מתוכם 25 לפחות דחויי שירות;

(2) מ-א' באלול התשע"ט – 40 תלמידים, מתוכם 25 לפחות דחויי שירות;
<מרדכי יוגב (הבית היהודי):>
אדוני היושב ראש, נדמה לי שיש כאן הערה, אני רוצה רק לוודא, בישיבות הציוניות יש רבים שהם בוגרי צבא, התמהיל בין בוגרי צבא לבין דחויי שירות, זאת אומרת מצד זה זה יתרון דווקא, שיש בוגרי צבא לעתים ולא בהכרח דחויי שירות, רוצה לומר שהישיבה מכילה את המספר שנדרש בכדי שהיא תהיה ישיבה, אבל התמהיל הוא שלומדים שם יותר בוגרי צבא. אם כן, בנקודה הזאת, כשאתם מחפשים דווקא את דחויי השירות זה כדי לצמצם בדחויי שירות, אבל כשיש שם בוגרי צבא זה להיפך, זה לרבותא. 

<הילה ארליך:>
אני מזכירה למה התקנות האלה נועדו, התקנות האלה נועדו לאפשר לשר הביטחון לתת דחיות שירות לתלמידי ישיבות, לכן לא יעלה על הדעת שאנחנו נבקש משר הביטחון לאשר ישיבות ולהכליל אותם ברשימת הישיבות כשאין שם דחויי שירות, או כשאין שם דחויי שירות בכמות מספקת ובוודאי ובוודאי שלא בישיבות ציוניות, ששם ברוך ה' יש הרבה דחויי שירות שמתגייסים אחר כך לצה"ל ואנחנו שמחים על כך. אני חושבת שזה לא מתאים בנסיבות העניין, בגלל המטרה של התקנות האלה, לא בגלל שחלילה אנחנו נגד שיוצאי צבא ילמדו תורה בישיבות, אנחנו בעד ולהגדיל תורה ולהאדירה, אבל זה לא מטרת התקנות. מטרת התקנות היא לאפשר לשר הביטחון - - - 

<היו"ר אברהם דיכטר:>
בעצם ההערה שלך אומרת, בואו תחברו את דחויי השירות עם אלה שסיימו שירות? 

<ענת ברקו (הליכוד):>
כאילו מה הקשר?

<מרדכי יוגב (הבית היהודי):>
נאמר שבישיבה מסוימת, בישיבת תל אביב, יש יותר בוגרי צבא ובצד ההסדר יש ב-35 הללו 25 בוגרי צבא ו-10 שהם לצורך העניין דחויי שירות וזה חלק ממה שקורה בישיבות הציוניות. להיפך, זה מין תמהיל - - -

<הילה ארליך:>
יש פה גם איזה שהיא פגיעה במסלולים. הישיבות האלה, יש שלושה סוגי ישיבות, הסדר, ציוניות גבוהות וחרדיות, ולכאורה הן יכולות לפעול כולן ביחד באותו בית מדרש ויישבו שם 10 תלמידים שהם דחויי ישיבות, שתורתו אומנותו חרדים, ו-10 תלמידים שהם דחויי שירות תורתו אומנותו ציונית גבוהה ועוד 5 שהם בכלל יוצאי צבא ועוד 4 תלמידי הסדר ואנחנו לא נוכל לציין את זה בצורה - - -
<מרדכי יוגב (הבית היהודי):>
מה שצריך לעניין אותך - - -

<מירי פרנקל-שור:>
מוטי, רק שנייה, בואו נעשה סדר. אני מציעה, אדוני היושב ראש, להמשיך לקרוא את הסעיף עד פסקה (4), הסעיף הזה מדבר גם על ישיבות וגם על כוללים, להבנתי אין בעיה בישיבות, להבנתי הבעיה מגיעה לכוללים, אני מציעה שנקרא עד הסוף, נדון בישיבות ואחר כך נעבור לכוללים. 
<היו"ר אברהם דיכטר:>
אוקיי. בבקשה. 

<עידו בן-יצחק:>
(2) בישיבה שלא נכללה ברשימת הישיבות ביום הקובע – 
(1) בשתי שנות הלימודים הראשונות שאחרי ההכללה ברשימת הישיבות – 20 תלמידים, מתוכם 10 לפחות דחויי שירות;

(2) החל משנת הלימודים השלישית שאחרי ההכללה ברשימת הישיבות – 40 תלמידים, מתוכם 25 לפחות דחויי שירות.
(3) בכולל שנכלל ברשימת הישיבות ביום הקובע – 
(1) עד ל' באב התשפ"ב – 15 תלמידים, מתוכם 5 לפחות שהם דחויי שירות;

(2) מ-א' באלול התשפ"ב
 - 18 תלמידים, מתוכם 7 לפחות שהם דחויי שירות או יוצאי צבא.

(4) בכולל שלא נכלל ברשימת הישיבות ביום הקובע – 
(1) בשתי שנות הלימודים הראשונות שאחרי ההכללה ברשימת הישיבות – 15 תלמידים, מתוכם 5 לפחות שהם דחויי שירות;

(2) החל משנת הלימודים השלישית שאחרי ההכללה ברשימת הישיבות – 18 תלמידים, מתוכם 7 לפחות שהם דחויי שירות או יוצאי צבא.
<היו"ר אברהם דיכטר:>
אני רוצה רגע לחלק את זה לשני חלקים, האחד זה הישיבות ולאחר מכן הכוללים. אז, בבקשה, לנושא הישיבות הערות. 

<משה גוטמן:>
ברשותך, היושב ראש, לישיבות אין לי הערות. 

<היו"ר אברהם דיכטר:>
לישיבות, בבקשה. רק מיקרופון והזדהה. 

<יונתן עוזרי:>
יונתן עוזרי, מפקח חינוך טכנולוגי במחוז החרדי, משרד החינוך. בחינוך הטכנולוגי החבר'ה ממשיכים רובם לצבא, המסגרות החרדיות הטכנולוגיות הם ממשיכים ברובם לצבא, חלקם ממשיכים לישיבה גדולה ואני רואה שהתופעה הזו גדלה. מה שאני רוצה זה לייצר אלטרנטיבה לתלמידים שימשיכו לישיבה גדולה, אבל אני רוצה להרוויח אותם כהנדסאים. התיקון לחוק שמאפשר ללמוד 30 שעות ועוד 15 שעות לימודי מקצוע מאפשר לעשות את השילוב הזה של לימודי הנדסאים אחר הצהריים וישיבה גדולה בבוקר, הבעיה שלי עם התקנות פה זה המינימום תלמידים. אני לא אצליח לעמוד ב-20 תלמידים בשנה ראשונה, אני אצליח לעמוד ב-15 תלמידים בשנה ראשונה, 30 תלמידים בשנה שנייה, כי אני רוצה בעצם ליצור אלטרנטיבה לתלמידים, שיוכלו מצד אחד ללכת לישיבה גדולה ומצד שני להשלים את לימודי ההנדסאים שלהם. כי יש להם את הרקע. 
<היו"ר אברהם דיכטר:>
הילה, אתם רוצים להתייחס? כי בסך הכול הבקשה פה נשמעת מאוד הגיונית, אני חייב להודות. הגיונית אפילו מבחינת דרבון אנשים להגיע למקצועות הנכונים בצבא. 

<הילה ארליך:>
ככל שזה יחול רק על המוסדות הטכנולוגיים אין לנו התנגדות. רק על המוסדות הטכנולוגיים. 

<ענת ברקו (הליכוד):>
ואתם מגדירים את המוסדות. 

<מרדכי יוגב (הבית היהודי):>
המקצועות הטכנולוגיים. 

<היו"ר אברהם דיכטר:>
מירי, את רוצה להתייחס? 

<הילה ארליך:>
ככל שזה מתייחס להורדת המספר המזערי למוסדות הטכנולוגיים בלבד, שמלמדים י"ג-י"ד ללימודי הנדסאים, באופן שאנחנו נגדיר את זה, אין לנו התנגדות לזה. אבל זה יכול להתייחס אך ורק - - - 

<עידו בן-יצחק:>
זה יורד לכמה? 

<עמוס ציאדה:>
15, זה מה שהוא אמר. שנה ראשונה 15, שנה שנייה 30. 

<ענת ברקו (הליכוד):>
וגם טכנאים? או רק הנדסאים. 

<יונתן עוזרי:>
י"ג טכנאים, י"ד הנדסאים, ואז כשהם ממשיכים להנדסאים מגיעה הקבוצה הבאה לטכנאים. 

<מירי פרנקל-שור:>
יש לכם בעיה עם ה-15 ו-30? שם אתם מסודרים? 

<יונתן עוזרי:>
הייתי מעדיף שזה יהיה 20 ו-25, אם היה אפשר לשנות את זה היה עדיף, כי ה-30 שעות זה קצת כבד. 

<מירי פרנקל-שור:>
לא, המספר של התלמידים, לא המספר של שעות. 

<יונתן עוזרי:>
מספר התלמידים, יש לי בעיה עם ה-20, כן. היום אנחנו עומדים על ממוצע, בכל החינוך הטכנולוגי, של 20 תלמידים בכיתה, ארצי, אז 15 תלמידים זה משהו שאני יודע שאני יכול לעמוד בו. לדוגמה, בשנה הבאה אני פותח י"ג במסגרת מסוימת עם 17 תלמידים. אני לא רוצה ליפול במספרים. 

<הילה ארליך:>
אין לנו התנגדות, בתנאי שזה חל אך ורק במוסדות שהם מלמדים ללימודי הנדסאים. 

<היו"ר אברהם דיכטר:>
אז סיכום, אנחנו מבקשים לנסח את זה כסעיף וזה ייכנס פה כסעיף נפרד, נכון? 

<הילה ארליך:>
כן, ישיבות טכנולוגיות. 

<עידו בן-יצחק:>
אבל ה-15 הם כולם דחויי שירות, או שה-15 הם כל התלמידים? 

<יונתן עוזרי:>
15 הם דחויי שירות. 

<היו"ר אברהם דיכטר:>
אוקיי, תודה רבה. אנחנו עוברים עכשיו לנושא של הכוללים. מי רצה להתייחס? 

<משה גוטמן:>
משה גוטמן, מנכ"ל איגוד הישיבות הציוניות. אצלנו יש גם הרבה כוללים והחבר'ה שלנו, שמגיעים לכוללים ולא מגיעים לישיבות לרווקים הם רובם אחרי צבא, מיעוטם הקטן מאוד הם לפני צבא, כי הם עושים את הצבא בגילאי 21, 22 וכו'. הדרישה פה למספר כזה של דחויי שירות לא מתאימה למספרים אצלנו ולכן משרד הביטחון הסכים בסעיף 3(ב) להכניס גם את יוצאי צבא לתוך החשבון של דחויי שירות. לצערנו זה נקבע רק מתשפ"ב, אני חושב שיש פה איזה טעות שקשורה בנושא של היעדים שנועדו לציבור החרדי, כי כל נושא תשפ"ב זה סוף תקופת ריקון הבריכה, זה לא נוגע אלינו. אנחנו מבקשים שיוצאי צבא ייחשבו כבר מעכשיו באופן מיידי כי אחרת זה סוגר לנו כוללים רבים. 

אני רוצה רק להעיר לגבי המספר שכולל זה מוסד שמסורתית הוא קטן מאוד. כוללים מפוזרים בעיירות פיתוח, בגרעינים תורניים, בכל מיני מקומות אחרים, לכן המספרים חייבים להתאים את עצמם למציאות הזאת הקיימת. 

<היו"ר אברהם דיכטר:>
אתם רוצים להתייחס, משרד הביטחון? 

<יונתן עוזרי:>
זאת אומרת כל השינוי שאתה מבקש, שלא יהיה פ"ב אלא ע"ט. 

<משה גוטמן:>
לא מע"ט, אלא מרגע שיחולו התקנות. 

<מירי פרנקל-שור:>
אני אומרת, מה שבעצם אתה אומר, גוטמן, ואורי, מה שאתה רוצה להעיר - - -

<אורי מקלב (יהדות התורה):>
גם בסעיף 3(ב) יוצאי צבא הביא להגדלת המספר מ-15 ל-18, במידה שאנחנו רוצים להישאר ב-15 זה 7 לפחות שהם דחויי שירות, יוצאי צבא מבחינתנו זה פחות משמעותי בחלק הזה. לכן אנחנו לא יכולים שבתשפ"ב יגדל המספר ל-18, אז יכולה להיות אלטרנטיבה, אם יוצאי צבא יש 18, מבחינתי שיעלה מעכשיו, ומבחינתו זו פחות בעיה, אז אנחנו רוצים שתי קבוצות. אם זה 18, זה עם יוצאי צבא, אם זה 15, אז זה 15 בלי האפשרות של יוצאי צבא. 

<מירי פרנקל-שור:>
אבל כדי לענות גם וגם אנחנו צריכים לבטל את ההבחנה של פ"ב. זאת אומרת לסעיף הזה יהיו שתי חלופות, או 15 ו-7 דחויי שירות או 18 ו-10 דחויי שירות או יוצאי צבא וביטול תשפ"ב. 

<הילה ארליך:>
בסדר גמור. 

<אורי מקלב (יהדות התורה):>
לא, אם זה 18 זה 10. 

<הילה ארליך:>
10, אבל גם דחויי שירות וגם יוצאי צבא. 

<אורי מקלב (יהדות התורה):>
וב-15? 

<הילה ארליך:>
7 דחויי שירות. 

<עמוס ציאדה:>
למה שלא תלכו גם פה על ה-15 כמו במשרד החינוך? 

<משה גוטמן:>
כן. אני רוצה להשלים את מה שעמוס התחיל. מוסד בעצם צריך להתנהל גם מול משרד הביטחון וגם מול משרד החינוך והמציאות שיש מספרים שונים יוצרת ויצרה לאורך השנים בלבול מאוד מאוד בעייתי אצל מנהלי המוסדות, במיוחד אפשר להבין אצל מוסד שהוא כזה קטן, המנהל שלו לא כזה - - -

<היו"ר אברהם דיכטר:>
מה המספרים של משרד החינוך לנושא הזה? 

<עמוס ציאדה:>
15 בכולל אברכים ו-40 בישיבה. 

<הילה ארליך:>
אני מציעה שמשרד החינוך יתאים את תקנות התמיכה שלו לתקנות חוק שירות ביטחון. 

<משה גוטמן:>
אני מציע הפוך. 

<עמוס ציאדה:>
גם אני מציע. 

<הילה ארליך:>
אני מזכירה שהייתה החלטת ממשלה מפורשת שקבעה שהמספר המזערי יעלה. 

<אורי מקלב (יהדות התורה):>
לא לגבי זה, לגבי היעדים. אין שום משמעות, גם לגבי ביקורת - - -

<אבי אבוחצירא:>
יש את האופציה השנייה, שזה באמת יתאים, אבל אם לא, יהיה 18 ו-10. 

<משה גוטמן:>
אבל מה שיוצא, לגבי הכוללים של הציונות הדתית, אני הסברתי פה צורך שהוא ספציפי שלנו. הנושא של העלאת המספרים בכוללים היא לא בהכרח קשורה אלינו בנושא הזה, אני לא רואה למה צריך להעלות לי את המספר ב-3 אנשים כלפי מעלה. 

<הילה ארליך:>
למה היא לא קשורה אליך? 

<מרדכי יוגב (הבית היהודי):>
כי האנשים שלומדים שם יוצאי צבא. הילה, הם יוצאי צבא. 

<משה גוטמן:>
למה היא כן קשורה אליי? היא מדברת על עידוד גיוס, לי יש אנשים אחרי צבא. יכול לשבת שם מג"ד במילואים וללמוד. 

<קריאה:>
אתה מתייחס ליוצאי צבא, אתה לא מתעלם מהם. 

<ענת ברקו (הליכוד):>
אתה אומר שזה גם כולל יוצאי צבא. 

<מירי פרנקל-שור:>
כולל לפי פרק ג'1 זה 15 ו-7, וכולל לפי 22ב - - - יש פה צרכים שונים, יש פה תפיסה שונה. 
<הילה ארליך:>
יהיה לנו קשה לנהל את זה, זה לא נכון. 

<מירי פרנקל-שור:>
למה? מכיוון שיש פה תפיסה שונה. בישיבות החרדיות לפי פרק ג'1 אין לך יוצאי צבא, זה מין שאינו במינו. 

<הילה ארליך:>
למה? אנחנו מקווים שיהיו הרבה יוצאי צבא. 

<מירי פרנקל-שור:>
לא, אבל, הילה, פרק ג'1 זה 15 ו-7 דחויי שירות, והציוניות הדתיות, לפי סעיף זה וזה בחוק שירות ביטחון, המספרים שלהם שהם כוללים יוצאי צבא. 

<הילה ארליך:>
אבל המצב יהיה כזה ששר הביטחון בעצם יכיר בישיבות כוללים רבים שאין בהם דחוי שירות, מה ההיגיון בזה? הרי הכוונה - - - 

<משה גוטמן:>
הוא לא צריך לשלם להם כלום. 

<מרדכי יוגב (הבית היהודי):>
אם אין דחוי שירות הוא לא צריך להכיר בהם. 

<הילה ארליך:>
לא, רבותיי, הכוונה - - - או שיש בהם דחוי שירות אחד או שני דחויי שירות. 

<משה גוטמן:>
אבל את הסכמת לעיקרון הזה בתשפ"ב, הילה. 

<הילה ארליך:>
זה צריך להיות בצו חריג. 

<משה גוטמן:>
מה חריג? הציונות הדתית, האנשים שם נמצאים אחרי צבא. את רוצה שהם יהיו לפני צבא? שנוריד את המספרים למטה? שהם יהיו לפני צבא? אני לא מבין את הדיון. 

<מרדכי יוגב (הבית היהודי):>
יכול להיות ששר הביטחון בכלל לא היה צריך להתעסק בזה, הילה. 

<הילה ארליך:>
יכול להיות מצב שאחד דחוי שירות, שר הביטחון יכיר בישיבה בשביל דחוי שירות אחד. 

<משה גוטמן:>
אבל את הסכמת לעיקרון הזה, בסעיף 3(ב) הסכמת לזה. 

<הילה ארליך:>
אבל למה הסכמתי לזה? הסכמתי לזה בהתחשב בציבור החרדי, ששם זה יהיה מקרה חריג. אתה אומר שבכוללים שלך זה יכול לקרות הרבה יותר, וזה נכון, אז זה יוצר מצב ששר הביטחון ייאלץ להכיר בעשרות כוללים או במאות כוללים שרבים מאוד מהם, יש בהם אולי דחוי שירות אחד או שני דחויי שירות. זה לא - - - זה גם לא היה ככה - - - 

<אורי מקלב (יהדות התורה):>
אבל יש שם 9 יוצאי צבא. 

<שולי מועלם-רפאלי (הבית היהודי):>
אבל למה זה בעייתי? זה לא דורש ממנו משהו פרט לדחיית השירות. 

<הילה ארליך:>
זה לא מטרת התקנות האלה. מטרת התקנות האלה היא הענקת הסמכות לשר לדחות שירות, זו המטרה. 

<מרדכי יוגב (הבית היהודי):>
נכון, אז זה פרטני פר אדם. 

<דרור גרנית:>
חברת הכנסת מועלם, יש גם עניין של יעילות מנהלית. כאשר שר הביטחון, מה שנקרא יתרון לגודל, הוא יודע שהוא מאפשר ישיבה שהוא בא לחפש שיש בה באלק מסוים של דחויי שירות, שהוא בעצם בא ליישר, עבור 15, עבור 18, עבור 20 דחויי שירות, אז זה מצב אחד. כאשר הוא צריך להתחיל לרדוף אחרי אולי עשרות, אולי מאות, מוסדות שונים, בשביל דחוי שירות אחד או שני דחויי שירות שפזורים פה ופזורים שם, זה לא יעיל מנהלית, זה הופך את זה למשהו שהוא לא ישים. לכן הסיפור הזה של יעילות מנהלית מחייב שהוא כן שיקול שצריך לתת עליו את הדעת, מחייב שיהיה איזה שהוא יתרון של גודל מסוים. 
<מרדכי יוגב (הבית היהודי):>
יש באמירה שלהם דבר נכון, בוא נשמע בהידברות הזאת מה מספר המינימום שאתה רואה כאנשים שהם בתוך המסגרת של הסדר, קרי שמתחייב משר הביטחון להתייחס אליהם בכדי שהאמירה של - - - ואז את זה אפשר לשים על תשפ"ב כדי שיתארגנו. אבי, אפשר להגיע לזה, לתת לזה להתארגן. 

<משה גוטמן:>
אנחנו מוכנים להצעה של מירי. 

<מירי פרנקל-שור:>
יש פה שתי הצעות שהן יכולות להיות חלופות. ההצעה הראשונה - - -

<הילה ארליך:>
זה מאוד חשוב. ההגדרה של יוצאי צבא, אנחנו לא נתנו לזה מספיק תשומת לב בחוק שירות ביטחון, היא לא מתאימה למקרה הזה. אנחנו מתכוונים, אני רוצה להבהיר, לכאלה שסיימו את שירותם הצבאי וחוזרים ללמוד בישיבה, כי הגדרת יוצאי צבא בחוק שירות ביטחון היא הגדרה שאני רק עכשיו, לצערי, בעוונותיי, מסתכלת עליה, שהיא לא בדיוק תואמת את הכוונה שלנו. 

<קריאה:>
לפי המקרא, זה פסוק במפורש, יוצאי צבא בישראל - - - 

<קריאה:>
יוצאי צבא זה מלש"ב, מועמדים לצבא. 

<הילה ארליך:>
יפה, והכוונה שלנו היא לא מועמדים לצבא, הכוונה שלנו היא כאלה שסיימו את שירותם הצבאי. אני רק רוצה להבהיר את זה. 

<מירי פרנקל-שור:>
זו הייתה הנחת העבודה. 

<היו"ר אברהם דיכטר:>
אנחנו מבקשים לשמוע את החלופות. בבקשה, מירי. 

<מירי פרנקל-שור:>
לא חלופות. אני מציעה שההסדר יהיה - - - או כן חלופות, שתחליטו. 15 תלמידים, מתוכם 7 לפחות שהם דחויי שירות. זה הסדר אחד. אפשרות נוספות זה 18 תלמידים, מתוכם 10 לפחות דחויי שירות או יוצאי צבא. אפשר לעשות את זה חלופות, אפשר לפרק את זה או לישיבות חרדיות או לישיבות דתיות. אני חושבת שהדבר הנכון, בנסיבות שנוצרו כאן, לקבל את ההצעה הראשונה שלי ולבטל את פ"ב. 

<הילה ארליך:>
בסדר גמור ויוצאי צבא במובן של אחרי צבא. 

<מרדכי יוגב (הבית היהודי):>
האם זה עושה סדר עם זו של משרד החינוך? 

<מירי פרנקל-שור:>
לא, מוטי, אנחנו לא מביאים פה עכשיו את משרד החינוך. 

<מרדכי יוגב (הבית היהודי):>
לא, אני בעד ההצעה שלך, אבל אם אפשר לעשות סדר בזה. 

<היו"ר אברהם דיכטר:>
אנחנו הולכים על סעיף 3(א). 
<מירי פרנקל-שור:>
לא, אנחנו מבטלים את (א) ו-(ב), אנחנו מאחדים את (א) ו-(ב) ומוחקים את תשפ"ב, גם מ-(א) וגם מ-(ב), וב-18 תלמידים ה-7 הופך ל-10, 18 תלמידים, מתוכם 10 לפחות שהם דחויי שירות או יוצאי צבא. 

<מרדכי יוגב (הבית היהודי):>
ולמה לא מה שאמרת ראשון, 15 ומתוכם 7. 

<קריאה:>
זה יהיה או או.

<מירי פרנקל-שור:>
זה חלופה. 

<אורי מקלב (יהדות התורה):>
אבל עד תשפ"ב נשאר עם 5. 

<מירי פרנקל-שור:>
לא את פ"ב אנחנו מבטלים. ה-7 מ-15 יהיו דחויי שירות בלבד ומה-18 ו-10, דחויי שירות ויוצאי צבא, משלימי שירות, מי ששירת בצה"ל. 
<אורי מקלב (יהדות התורה):>
עורכת דין פרנקל, זה לגבי ה-18, אבל ל גבי ה-15 עד תשפ"ב אני חייב שיהיה להם 5, אני לא יכול לשנות היום. זה גם עולה, החייבים, עד 26, וברגע שעכשיו 24, אין לי מספיק, אני לא יכול לעמוד בזה. את השינוי תעשי רק ב-18. אני לא יכול אחרת, בגלל שהגיל עולה רק אז, עכשיו הגיל הוא 24, אז איך אני יכול עכשיו להביא את ה-5, כשמתחילים כולל ב-23? 

<היו"ר אברהם דיכטר:>
ואז להשאיר את תשפ"ב? 

<אורי מקלב (יהדות התורה):>
לגבי ה-15, להשאיר המדרג הזה עד תשפ"ב. לגבי ה-18, שזה כולל יוצאי צבא, שם את עושה את החלוקה. זה עניין של ניסוח. 

<מירי פרנקל-שור:>
בסדר, אם משרד הביטחון מסכים, בבקשה. 

<אבי אבוחצירא:>
הטענה הייתה על ריקון הבריכה. אם באמת יש ריקון בריכה וכרגע אין מספר מספיק לפי השנים, מספיק אנשים, זה משהו אחר. אם יש מספיק אנשים אז צריך לעמוד על זה שיהיה שם - - - 

<סגן שר החינוך מאיר פרוש:>
אבל בשעתו, כשזה היה 10 ו-5, זה היה במקרה שהדיחוי לצבא קיבלו בגיל 28 או 32. היום מקבלים את זה בגיל 24, אז אין לנו - - -

<אבי אבוחצירא:>
לכן נתנו את מספר השנים, כדי שהבריכה תתמלא מחדש ושיהיו דחויי שירות. 

<היו"ר אברהם דיכטר:>
למען הסר ספק אני מבקש לקרוא את הסעיף במתכונת המוצעת, כדי שכולנו נבין על מה אנחנו הולכים להצביע. אנחנו בסעיף 5(א)(3). בבקשה. 

<מירי פרנקל-שור:>
טוב, אז כך: עד תשפ"ב 15 תלמידים, מתוכם 5 לפחות שהם דחויי שירות, או 18 תלמידים מתוכם 10 לפחות דחויי שירות או יוצאי צבא. מתשפ"ב 15 תלמידים מתוכם 7 שהם דחויי שירות או 18 תלמידים מתוכם 10 שהם דחויי שירות או השלימו את שירותם הצבא. 

<היו"ר אברהם דיכטר:>
זה הניסוח? 

<מירי פרנקל-שור:>
כן. 

<היו"ר אברהם דיכטר:>
אוקיי, אנחנו ממשיכים הלאה. 

<עידו בן-יצחק:>
פסקה (4) אותו עיקרון? זאת אומרת גם בשנתיים הראשונות זה כמו עד תשפ"ב ובהמשך כמו אחרי תשפ"ב בכולל חדש? 

<קריאה:>
עידו, ההיגיון אומר ככה. 

<שולי מועלם-רפאלי (הבית היהודי):>
בסדר, אבל מה ייכנס לפרוטוקול. 

<הילה ארליך:>
כן, התשובה היא כן. 

<היו"ר אברהם דיכטר:>
חבר הכנסת פרוש, לפנים משורת הדין אתה מוזמן להצטרף אלינו לשולחן, לטיש. 

<עידו בן-יצחק:>
(5) בישיבת הסדר שנכללה ברשימה ביום הקובע – 40 תלמידים המשרתים בשירות משולב;
(6) בישיבת הסדר שלא נכללה ברשימה ביום הקובע – 
(1) בשנת הלימודים הראשונה שאחרי ההכללה ברשימה – 15 תלמידים המשרתים בשירות משולב;

(2) בשנת הלימודים השנייה שאחרי ההכללה ברשימה – 25 תלמידים המשרתים בשירות משולב;
(3) החל משנת הלימודים השלישית שאחרי ההכללה ברשימה – 40 תלמידים המשרתים בשירות משולב.
<שמואל יסלזון:>
הערה לסעיף (6)(ג). אנחנו מציעים 40 תלמידים, מתוכם 25 לפחות המשרתים בשירות משולב, כיוון שהמציאות בישיבות ההסדר תואמת לנוכחות של 25 מתוכם משרתים בתחום משולב.

<הילה ארליך:>
בסדר, מוסכם. 

<היו"ר אברהם דיכטר:>
אתה רוצה לקרוא את זה עם התיקון? 

<עידו בן-יצחק:>
זה יהיה 40 תלמידים, מתוכם 25 לפחות משרתים בשירות משולב. 

<היו"ר אברהם דיכטר:>
בבקשה.

<עידו בן-יצחק:>
(2) על אף האמור בתקנת משנה (א), התגייסו אחד או יותר מבין תלמידי הישיבה דחויי השירות לצה"ל או לשירות לאומי-אזרחי כהגדרתו בפרק ג'1 לחוק, במהלך שנת הלימודים, ימשיכו אלה להיספר כתלמידי הישיבה עד שנת הלימודים שבה התגייסו.
(3) על אף האמור בתקנת משנה (א) רשאי השר לקבוע רשות מקומית המדורגת באשכולות 1 עד 3 במדד הפריפריאליות של הלשכה המרכזית לסטטיסטיקה בה לא תחול הוראת תקנת משנה (א) ותוכר בו ישיבה אף אם אינה עומדת בהוראות התקנה האמורה.
<עפר שלח (יש עתיד):>
הערה לעניין הזה, האם זה לא יוצר מצב שכל הדיון המרתק שהיה פה עד עכשיו הוא פשוט חסר משמעות? נאמר פה קודם, על ידי אחד הדוברים, שהרבה מהישיבות האלה נמצאות במקומות שהן בדיוק בפריפריאליות של 1 עד 3 ואנחנו אומרים שמי שבפריפריאליות 1 עד 3, זה לא חל עליו בכלל. אז דנו כמה מכות לוקים על הים וכמה מכות ביבשה, ואז אמרנו שיש חוץ מהים והיבשה יש עוד משהו - - -

<קריאה:>
לא, אבל יש גם יפו שזה גם פריפריה חברתית וזה עדיין לא 1 עד 3. 

<מרדכי יוגב (הבית היהודי):>
אבל, עפר, זה תלוי בשר הביטחון, לא בצד השני. 

<הילה ארליך:>
זה נותן סמכות לשר. 

<מרדכי יוגב (הבית היהודי):>
זה פריבילגיה לשר, לא לישיבה. 

<עפר שלח (יש עתיד):>
בסדר, זה נותן פריבילגיה לשר - - -

<הילה ארליך:>
אנחנו נעגן נהלים פנימיים ונחליט מתי השר יכול - - -

<עפר שלח (יש עתיד):>
לא הבנתי, אם אתם מביאים תקנות אז בואו נסגור את התקנות האלה. הכול זה פריבילגיה של השר, כל הסיפור, ואם בתקנות האלה אחרי כל הדיון הארוך והמרתק שהיה פה קודם אנחנו אומרים שבכלל יהיה מקום שבו יש לא מעט אוכלוסייה שהיא רלוונטית לסיפור ולא מעט מוסדות שהם קיימים, שעליהם כל, במחילה, הקשקוש הזה של ככה דחויי שירות וככה דחויי שירות לא חל, אז מה עשינו? 

<מרדכי יוגב (הבית היהודי):>
כמה יש לך אשכולות 1 עד 3? 

<עפר שלח (יש עתיד):>
אני אתן לך יישוב שתחשוב אם במקרה או לא אני נוקב בו, ערד, זה פריפריאלי 3. יש קהילה מאוד גדולה בערד שאני לא רוצה מי מייצג אותה בממשלה הנוכחית, שם זה לא יחול. 

<הילה ארליך:>
אז שר הביטחון לא ייתן שם החלטה - - -

<עפר שלח (יש עתיד):>
ייתן או לא ייתן, למה אנחנו מכניסים את זה לתקנות? 

<אורי מקלב (יהדות התורה):>
רק אם ראש העיר ימליץ. השר יתלה את זה בראש העיר. 

<עפר שלח (יש עתיד):>
זה קיבלתי, אורי. למה אנחנו בכלל פותחים את הפתח הזה, הילה? 

<אורי מקלב (יהדות התורה):>
- - - אין להם בעיה עם השיטה הזו. 

<עפר שלח (יש עתיד):>
אז אנחנו צריכים להחליט, או שניתן לכולם - - - תראה, כל הדיון הזה בעיניי הוא טיפה מגוחך. במג'דל אל שמס, הבנות הדרוזיות, סוף סוף אנחנו נכניס אותן. בילינו שנה על הבנות הדרוזיות. אתם הפלתם את הקיר ועכשיו אתם מתווכחים על איזה אבן בפינה, אבל שלפחות תהיה איזה קונסיסטנטיות בסיפור הזה, על אחת כמה וכמה אם יש מאות כאלה שזה לא חל עליהם, אז אל תכניס את זה. 

<אבי אבוחצירא:>
אם יש פרטני שיבואו לשר ויגידו לו 'יש כאן עכשיו עיר במצב בעייתי', 'יש כאן יישוב מבודד ובו אנחנו מבקשים, אנחנו לא יכולים להגיע ל-18', אז השר יוכל להתחשב - - - 
<עפר שלח (יש עתיד):>
אז אני נותן לך עיר פרטנית עם עשרות אלפי אנשים. 

<הילה ארליך:>
צריך כן לאפשר לשר - - - 

<עפר שלח (יש עתיד):>
אבי, תגיד, השר הוא גם מדי פעם מתעסק עם הביטחון? זה הדבר שיהיה? 

<אבי אבוחצירא:>
לא, אבל בשביל זה יש מחלקה שמטפלת בנושא הזה והם ישקלו והם ייתנו את ההמלצה לשר. אם אתה מדבר על עיר כמו ערד, אז בוודאי שהתשובה תהיה שלילית. אתה נותן סמכות לשר להחליט, זה לא אוטומט. 

<עפר שלח (יש עתיד):>
או שלא. 

<אבי אבוחצירא:>
זה לא אוטומט, זה נותן סמכות לשר להחליט. יבואו יציגו בקשה פרטנית - - -

<עפר שלח (יש עתיד):>
אני לא יודע על מה אנחנו עושים תקנות. 

<היו"ר אברהם דיכטר:>
אבי, בסופו של דבר - - -

<סגן שר החינוך מאיר פרוש:>
להגנתו של השר, הוא כבר שנה שר ביטחון ולא מתעסק עם בני ישיבות. רק עכשיו הוא מגיע לפה, שנה הוא עוסק בבטחון המדינה. 

<עפר שלח (יש עתיד):>
מאה אחוז, הגיע הזמן שהוא יתעסק עם זה. 

<היו"ר אברהם דיכטר:>
הדיון הזה הוא לא הערכת עובד לשר הביטחון. עניינית אומר, בצדק, עפר שלח מעלה את הנקודה, זה לא ששר הביטחון רשאי ואז הוא כטוב לבו נותן במקום אחד ואוסר במקום שני. 

<הילה ארליך:>
אולי נוסיף בנסיבות מיוחדות המצדיקות זאת. 

<היו"ר אברהם דיכטר:>
אני חושב שפה, ובצדק, זה לא יכול להיות מנדט פתוח, הוא לוקח את הרשימה הזו ומאשר כולל בחורפיש או לא מאשר אותו. 

<אבי אבוחצירא:>
אפשר להוסיף 'בנסיבות מיוחדות'. 

<הילה ארליך:>
נסיבות מיוחדות שינומקו בכתב, בנסיבות מיוחדות המצדיקות זאת. הכוונה היא ביישובים באמת מבודדים, ביישובים שאין בהם קהילה רבה. 

<היו"ר אברהם דיכטר:>
אנחנו מבקשים שזה יובא לידיעת הוועדה. 

<הילה ארליך:>
בסדר גמור. 

<עפר שלח (יש עתיד):>
עכשיו שאנחנו נדע מזה נחה דעתי. 

<אורי מקלב (יהדות התורה):>
הבעיה שלך שבערד הם לא צריכים - - -

<עפר שלח (יש עתיד):>
העניין הזה של הבנות הדרוזיות, אנחנו נסדר את זה, פרוש. לא ננוח ולא נשקוט. 

<היו"ר אברהם דיכטר:>
חבר'ה, זה לא שעת ליטוף עכשיו. 

<אורי מקלב (יהדות התורה):>
אם תסתכל על הרשימה של 1 עד 3, זה באמת - - - 

<עפר שלח (יש עתיד):>
במקרה נקבתי בערד. 

<הילה ארליך:>
- - - שיש גם ב-1 עד 3 קהילות חרדיות גדולות. זה נכון. הכוונה שלנו לא הייתה זו. 

<אורי מקלב (יהדות התורה):>
אם הן גדולות אז אין להם בעיה עם המספר. 

<הילה ארליך:>
נכון. 

<היו"ר אברהם דיכטר:>
עידו, בבקשה, תמשיך. 

<עידו בן-יצחק:>
(4) לעניין כולל שלומדים בו תלמידים לפי תקנה 7 לתקנות שירות ביטחון (תנאים נוספים לדחיית שירות לתלמידי ישיבות והוראות שונות), התשע"ז-2017 (להלן – תקנות תנאים נוספים), יראו עמידה של הכולל במספר המזערי אם לומדים בו מספר מזערי של תלמידים בכל שלב ביום בו מתקיימים לימודים בכולל.
אני אסביר. יש אפשרות ללמוד בשני כוללים, כוללים של תלמידים שלומדים ביום בכולל אחד, אחר הצהריים בכולל שני. אנחנו, אגב, מציעים, הילה, לתקן את הנוסח של הסעיף הזה כי הוא יוצר קצת משמעויות - - - יכול להתפרש גם למשמעות הפוכה ממה שהתכוונו. מה שאנחנו מציעים, וזאת תהיה הכוונה, שתידרש עמידה של הכולל במספר המזערי של תלמידים בכל שלב ביום בו מתקיימים לימודים בכולל. 

<הילה ארליך:>
בסדר גמור. זאת הייתה הכוונה. 

<עידו בן-יצחק:>
(5) ירד מספר התלמידים בישיבה מהמספר המזערי במהלך שנת הלימודים, לא יראו בכך אי עמידה במספר המזערי המחייב את הישיבה, אלא עד לאחר תום החופשה הקרובה מהישיבה כקבוע בתקנה 5 לתקנות תנאים נוספים מיום שירד מספר התלמידים בישיבה מתחת למספר המזערי.
(6) ירד מספר התלמידים בישיבה מהמספר המזערי במהלך שנת הלימודים, תודיע על כך הישיבה לתלמידים, בכתב, עם ההודעה למשרד הביטחון.
<היו"ר אברהם דיכטר:>
תודה רבה. ממשיכים לסעיף 6, בבקשה. 

<עידו בן-יצחק:>
תנאים להכרה בישיבת הסדר. 6. 
בנוסף לאמור בתקנה 4, על ישיבת הסדר יחולו תנאים נוספים כמפורט להלן:

(1) ראש הישיבה הצהיר כי בישיבה תנאי לימוד פיזיים הולמים ומתאימים ללימודים, לרבות מבחינה בטיחותית וסניטרית, והולמים את מספר התלמידים הנקוב ברשימת התלמידים שהוגשה בבקשה.
(2) תכנית הלימודים של ישיבת הסדר תכלול, בנוסף לשעות הלימוד הקבועות בחוק, גם הכנה ועידוד לשירות צבאי משמעותי.
חובות ישיבה המנויה ברשימה לפי החוק. 7. 

על ישיבה שהוכללה ברשימת הישיבות לפי תקנה 4, יחולו הוראות אלה:

(1) במשך כל זמן שהיא כלולה ברשימת הישיבות לפי החוק, היא עומדת בתנאי תקנה 4;
(2) על הישיבה להודיע בתוך 21 ימים לשר, בכתב, על כל שינוי שחל בפרט מהפרטים שמסרה לפי תקנה 2, ובכלל זה לעניין שינוי במספר התלמידים הלומדים בישיבה לפי הוראות תקנה 5.
סיום פעילותה של הישיבה. 8. 

ישיבה המבקשת להפסיק את פעילותה באופן זמני או לצמיתות לפני תום התקופה שבה היא נכללה ברשימת הישיבות לפי החוק, תודיע על כך לשר בכתב, לא יאוחר מ-14 ימים לפני הפסקת הפעילות.

<מרדכי יוגב (הבית היהודי):>
בסעיף 8, צריך להכניס פה נקודה שצריך פה איזה שהוא מנגנון ביקורת. אני מסתכל על אודי, לדוגמה על מקרה קונקרטי של בעיות מנהליות שיפוטיות, אנחנו מכירים כאלה שתיים בשנתיים האחרונות. אני שואל, הילה ואודי דרור, מהאגף הביטחוני חברתי, ואני מסתכל גם אליכם, אליך, מולי, במידה שיש בעיה משפטית שיפוטית שמתנהלת שבאה בעקבות סכסוך, יש בעיה, צריך שם איזה שהוא גורם שבסמכותו להתנות זמן, אני יודע מה, להתבררות העניין, להתבררות הנוהל, כי יכולה להיות - - - אנחנו מכירים בשנתיים האחרונות שתיים כאלה, אני יכול לנקוב בשמן, או שלא ננקוב בשמן, אבל שיש בעיה משפטית בין מי שמחזיק בעמותה לבין ישיבה שמתנהלת ותלמידים שחיים ולומדים ובצבא, ונשלחים ונדחים. נגיד שני שמות, זה קרה בבית אורות וזה קרה בבקעת הירדן, במעלה אפרים. 
<הילה ארליך:>
כן, רק היא צריכה להודיע לשר אם היא נסגרת, מה הבעיה? 

<מרדכי יוגב (הבית היהודי):>
לא, מי שמחזיק בעמותה הודיע שהיא נסגרה. 

<הילה ארליך:>
אין חובה בתקנות שלנו לעמותה, לקיומה של עמותה. אין חובה. אם יש עמותה מאחורי הישיבה, היא חייבת להצהיר וזה סימן הזיהוי שלנו ויש לנו את כל הכוונות להשתמש בו, אבל אם היא לא מעוגנת תחת עמותה אז היא לא ואז - - -

<מרדכי יוגב (הבית היהודי):>
אני מציע שזה יהיה תחת ביקורת שלכם, אני רוצה את הסמכות לכם - - -

<הילה ארליך:>
היא קיימת. 

<מרדכי יוגב (הבית היהודי):>
אבל שזה ייעשה תחת בירור של מה קיים בשטח. 

<היו"ר אברהם דיכטר:>
בבקשה, פרק ה', הסרה. 

פרק ה': ביטול או התלייה של רישום ברשימה לפי החוק.

הסרה מרשימה לפי החוק או התלייתה. 9.

(1) השר רשאי להסיר ישיבה מרשימת הישיבות או להתלות רישום כאמור, אם מצא שהתקיים אחד מאלה:
(1) חדל להתקיים בישיבה תנאי מן התנאים לפי פרק ד';
(2) ההכללה ברשימת הישיבות ניתנה על יסוד מידע כוזב;
(3) אי קיום חובות דיווח של ראש הישיבה לפי החוק, ובכלל זה לפי פרק ד';
(4) שיעור של 20% מקרב התלמידים דחויי השירות בישיבה שהם מיועדים לשירות ביטחון אינו מתייצב לרישום ולבדיקה רפואית לפי סעיפים 3 ו-5 לחוק;
(5) קריאה לאלימות או לפעילות פלילית על ידי סגל הישיבה הבכיר.
<איל בן ראובן (המחנה הציוני):>
הנה אני חוזר להערה המאוד חשובה, אני רוצה להגיד לחבריי שלי יש הרבה הרבה הרבה מאוד הערכה מניסיון בלחימה עם בני הישיבות, אבל אני אומר לכם פה שחייבים להכניס פה הערה לגבי סוגיית פגיעה בצה"ל, במילים של ראש ישיבה, שכמו שעפר אמר, קורא לסירוב פקודה, לפגיעה בחיילי צה"ל, לפגיעה במפקדי צה"ל. 

<מירי פרנקל-שור:>
אנחנו בעד.

<הילה ארליך:>
אנחנו בעד. 

<איל בן ראובן (המחנה הציוני):>
הדברים האלה, חייבים להכניס את זה פה בצורה מאוד מאוד בהירה וברורה. 

<ענת ברקו (הליכוד):>
ומקובל שזה ממתי שהוא ראש ישיבה. 

<מנחם אליעזר מוזס (יהדות התורה):>
אני מבקש להתייחס. אני מבקש שבד בבד גם יכניסו במל"ג ובאוניברסיטאות להשכלה הגבוהה - - -

<ענת ברקו (הליכוד):>
הלוואי. אנחנו בעד. 

<עפר שלח (יש עתיד):>
זה לא קשור, לא ייתנו שם פטור משירות, מוזס? 

<מנחם אליעזר מוזס (יהדות התורה):>
ברגע ש - - -

<היו"ר אברהם דיכטר:>
חבר'ה, חבר הכנסת מוזס ברשות דיבור. אני מבקש, זה לא כל יום. בבקשה. 

<מנחם אליעזר מוזס (יהדות התורה):>
מה אתה אומר, פרוש? 

<אורי מקלב (יהדות התורה):>
שתגיד את זה במליאה. 

<מנחם אליעזר מוזס (יהדות התורה):>
מה במליאה? 

<אורי מקלב (יהדות התורה):>
במליאה תגיד את הדברים. 

<מנחם אליעזר מוזס (יהדות התורה):>
לא, אני צריך להצביע על זה, אני לא מוכן - - - 

<היו"ר אברהם דיכטר:>
כן. חזרת בך מהרצון לדבר? 

<מנחם אליעזר מוזס (יהדות התורה):>
לא, אני לא חזרתי בי. 

<היו"ר אברהם דיכטר:>
בבקשה. 

<מנחם אליעזר מוזס (יהדות התורה):>
אני אומר שאני אראה שמה, בחופש האקדמי, שהנכבה שם היא נר לרגליהם ואני אראה שיש שם את הסעיפים האלה אז אני מוכן לדון ולחשוב יחד עם איל מה הנוסח המדויק לזה. 

<הילה ארליך:>
כששר הביטחון יכיר באוניברסיטאות אני בטוחה שהוא יכניס סעיף כזה. 

<עפר שלח (יש עתיד):>
אני מציע שבאמת אוניברסיטה, יישללו ממנה את הזכות לתת פטור משירות. מה זה שייך? 
<ענת ברקו (הליכוד):>
הם לא חייבים ללמוד - - - 

<היו"ר אברהם דיכטר:>
חברת הכנסת שולי מועלם. 

<שולי מועלם-רפאלי (הבית היהודי):>
באמת אחרי שהיינו כולנו פה בנפש חפצה והרבה שעות של שיח מול משרד הביטחון אני חושבת שהגענו לנקודות שבהן עדיין יש מידה כזו או אחרת של חוסר הסכמה. אני רוצה להעלות פה שתי שאלות על הסעיף הזה. אחת, מה זאת אומרת השר רשאי? או הוא יסיר, מה זה המילה הזאת, 'רשאי'? אם הוא רשאי אז הוא יעשה את זה. מירי, תהיי איתי. 

<מירי פרנקל-שור:>
כן. 

<שולי מועלם-רפאלי (הבית היהודי):>
זו נקודה שהעלינו גם בפנייך. המילה הזאת, 'השר רשאי', מה המשמעות שלה? זאת נקודה ראשונה. דבר שני, סיפור ההתליה, לאן אנחנו הולכים עם זה, מה המטרה, מה אנחנו רוצים. אמרנו דברים לא ברורים על זה בדיונים, אני רואה שזה עדיין בנוסח, אז - - -

<מירי פרנקל-שור:>
מה? שולי, האם את מדברת בסעיף 9 רק לגבי - - -

<שולי מועלם-רפאלי (הבית היהודי):>
9(א), 'השר רשאי', מה משמעות המילה רשאי? 

<מירי פרנקל-שור:>
הוא רשאי, הוא יכול והוא יכול שלא. 

<קריאה:>
יש לו שיקול דעת. 

<היו"ר אברהם דיכטר:>
ברוב החקיקות אתה מוצא את המונח הזה, הגורם המוסמך רשאי ל-. 

<שולי מועלם-רפאלי (הבית היהודי):>
והעניין הזה של ההתליה. הילה, לאן זה הולך? 

<הילה ארליך:>
התליה משמעותה גם הפסקה זמנית של פעילות הישיבה והחזרתה בתנאים מסוימים. זה סעד פחות חמור, כלומר ברור שכל פעולה של השר על פי הסעיף הזה צריכה להיות בסבירות, במידתיות, על פי כללי המשפט המנהלי, אם הוא יכול להתנות את זה רק בתנאי שאדם מסוים מסגל הישיבה לא ימשיך לכהן בסגל הישיבה. אני אומרת את זה לפרוטוקול - - -

<שולי מועלם-רפאלי (הבית היהודי):>
זאת אומרת יש פה איזה דירוג. 

<הילה ארליך:>
בהחלט, אני אומרת את זה לפרוטוקול כדי שיובן ויוצהר פה בוועדה שכללי המשפט המנהלי יחולו על כל דיוני השר אגב העניין הזה וזאת כוונתנו ואין לנו חלילה שום כוונה אחרת לשרירות דעת של שר הביטחון בעניין הזה. ועדיין חשוב שיהיה - - -
<היו"ר אברהם דיכטר:>
תודה רבה. מוטי, בבקשה. 

<מרדכי יוגב (הבית היהודי):>
אני מקבל את דבריה של הילה, אני לא חושב שיש פה בעיה עם המילה 'רשאי', אני רק הייתי רוצה, את המילה 'התליה', למרות שאמרת להתליה לפי כללי המשפט המנהלי - - -

<הילה ארליך:>
אפשר להוסיף גם להתניה, אם רוצים. זה מופיע כבר במקום אחר בתקנות, אפשר להוסיף את זה גם פה. 

<מרדכי יוגב (הבית היהודי):>
במקום התליה התניה? 

<מירי פרנקל-שור:>
לא, התליה או התניה. 

<הילה ארליך:>
התליה או התניה, כלומר בכל סעד מידתי יותר ששר הביטחון סבור שהוא יכול לעשות בכדי שלא לסגור את הישיבה או שלא להפסיק את הכרתה, אז הוא כמובן יעשה את זה באופן מידתי. אם הוא יכול להתנות, למשל, שראש הישיבה יוחלף ואם ראש הישיבה לא יוחלף, כשאמר אמירות קשות או שנאשם בפלילים חלילה או משהו כזה, אם ראש הישיבה לא יוחלף תוך שלושה חודשים אז לא נכיר בישיבה. משהו שהוא מידתי. 

<מרדכי יוגב (הבית היהודי):>
אז אני שואל, גם את חבריי, האם להוסיף את המילים להתליה או להתניה באופן מידתי? 

<מירי פרנקל-שור:>
לא, המידתיות היא מובנית. 

<קריאה:>
באופן מידתי הוא חייב בלי קשר. 

<הילה ארליך:>
הוא חייב. 

<היו"ר אברהם דיכטר:>
אפשר להוסיף את המילה להתנות? 

<מירי פרנקל-שור:>
כן. אפשר, אין בעיה, ככל שיהיו גוונים יותר אפורים כך לשר הביטחון יש יותר ספקטרום לפעול. 

<משה גוטמן:>
אם יש התניה והתליה, אז בשביל מה - - -

<מירי פרנקל-שור:>
התליה, התניה, הסרה או לא הסרה. 

<משה גוטמן:>
לגבי ההתניה וההתליה, זה בעצם מייתר את כל התקנות, כי בעצם אנחנו כותבים תקנות ואז אנחנו נותנים לשר סמכות להתנות ולהתלות ככל שירצה גם מעבר לתקנות עצמן. 
<אבי אבוחצירא:>
אתה רוצה שאם לא יגישו לשר מסמך אז הוא ישר יבטל את המעמד של הישיבה? אנחנו מוכנים. 

<משה גוטמן:>
לא, יש זמן סביר שלוקח להגיש את המסמכים. 

<אבי אבוחצירא:>
לא, אבל למה אתה עושה התניה? אם עכשיו הוא לא הביא מסמך או חסר לו מסמך אתה רוצה שישר יבטלו לו את המעמד? לא, אתה רוצה להתנות את ה - - -

<משה גוטמן:>
ברור שיש תהליך הגשה סביר. 

<אבי אבוחצירא:>
אתה רוצה להתנות או להתלות את האישור עד שהוא יביא את מה שצריך. זה דבר מידתי והגיוני.

<משה גוטמן:>
אבל התליה שהישיבה מושעית שפלוני אלמוני ייצא מצוות הר"מים, זה דבר שהוא לא סביר. 

<הילה ארליך:>
הוא לא סביר? 

<משה גוטמן:>
לא. 

<הילה ארליך:>
ואם פלוני אלמוני נאשם בפלילים חמורים? 

<מרדכי יוגב (הבית היהודי):>
לא, פלילים זה עניין אחר.

<משה גוטמן:>
זה מופיע כבר, אבל את מבקשת תהליך שעוקף - - -

<מרדכי יוגב (הבית היהודי):>
הילה, כשם שאני מסכים עם מה שנאמר פה לגבי האוניברסיטאות שזה לא שייך, כי זה עניין פטור מצה"ל, כך פלילים זה דבר אחד והוא יכול להתנות את זה שהמורה שהואשם, לא עלינו, כמו שעכשיו יש הר"מ שהואשם, אז הוא מחויב להיות מסולק מהישיבה, חד משמעית, או דבר אחר, או פלילים, כך לגבי כל אמירה, היא כן חוברת כבר לצד של האוניברסיטאות, כי אם אמר משהו. אבל אני כן מקבל שיהיה פה סעיף בניסוח, נקרא לו רך, של פגיעה בצה"ל או של פגיעה ב - - -

<ענת ברקו (הליכוד):>
או הסתה נגד צה"ל. 

<מרדכי יוגב (הבית היהודי):>
או הסתה נגד צה"ל, אם בניסוח הרך הזה, הרי אתם יודעים גם שכשזה קרה בישיבה מסוימת הרי שר הביטחון התלה את אותה ישיבת הסדר לשנה או משהו כזה. 

<היו"ר אברהם דיכטר:>
אבל מה ההצעה שלך, מוטי? 

<מרדכי יוגב (הבית היהודי):>
אני אומר שהמשפטנים כן יחליטו - - -

<היו"ר אברהם דיכטר:>
לא, עזוב רגע, מה ההצעה שלך כחבר כנסת? 

<מרדכי יוגב (הבית היהודי):>
אז אני מסכים עם חברי, חבר הכנסת איל בן ראובן, אבל הייתי מחפש את המילים 'קריאה לאלימות' 'לפעילות פלילית' - - - 

<היו"ר אברהם דיכטר:>
כנגד חיילי צה"ל? 

<מרדכי יוגב (הבית היהודי):>
או קריאה לסירוב פקודה או הסתה נגד צה"ל, הדברים האלה, אין בהם בעיה. 

<אבי אבוחצירא:>
ואם הוא קרא לא נגד חיילי צה"ל, למישהו אחר, כן אפשר? 

<מנחם אליעזר מוזס (יהדות התורה):>
זה שייך לחוק העונשין. 

<ענת ברקו (הליכוד):>
מה הבעיה? אף אחד לא רוצה שיסיתו נגד חיילי צה"ל, למה יש בעיה עם זה? 

<היו"ר אברהם דיכטר:>
אני רוצה רגע להבין את הנוסח המעודכן, אם יש לכם לגבי הסעיף הזה, לאור ההערות שנשמעו עד עכשיו? 

<מנחם אליעזר מוזס (יהדות התורה):>
עוד לא גמרתי את ההערות - - -

<היו"ר אברהם דיכטר:>
רגע, אנחנו עוד נחזור לסבב נוסף. 

<שולי מועלם-רפאלי (הבית היהודי):>
אנחנו מתנגדים לסעיף כמו שהוא. 

<מנחם אליעזר מוזס (יהדות התורה):>
אני גם מתנגד, אני יכול לנמק? 

<היו"ר אברהם דיכטר:>
יש לנו הצעה? לכם, הילה, או מישהו מחברי הכנסת יכול לנסח את זה בצורה שונה, שתהיה יותר קרובה להסכמה כלשהי? 

<קריאה:>
אני מציע שנעשה צוות של עפר שלח ומאיר פרוש. 

<הילה ארליך:>
במקום סעיף (5)? זאת הכוונה? 

<היו"ר אברהם דיכטר:>
לא, ניסוח סעיף (5) בניסוח אחר. 

<מירי פרנקל-שור:>
קודם כל קריאה לאלימות כנגד חיילי צה"ל ולא קריאה לאלימות.

<מנחם אליעזר מוזס (יהדות התורה):>
עוד לא גמרתי עם סעיף (4).

<קריאה:>
אם זה נגד אזרחים אחרים? 

<הילה ארליך:>
קריאה לאלימות כנגד אזרחים, קריאה לאלימות כנגד עובדי משרד הביטחון שעושים ימים כלילות לגיוס לצה"ל, זה בסדר? כי זה לא חיילי צה"ל? אני לא מבינה. קריאה לאלימות כנגד עורכת הדין בלשכה משפטית שעוסקת בנושא הזה בשלוש השנים האחרונות, זה בסדר? 

<קריאה:>
אנחנו רוצים לשמור עליה. 

<קריאה:>
ישיבה כזו בכלל לא נכליל. 

<אורי מקלב (יהדות התורה):>
אם ראש הישיבה יגיד שערך התורה הוא הערך הכי חשוב? איך תסבירי את זה? 

<קריאה:>
נו, מה הבעיה בזה? 

<ענת ברקו (הליכוד):>
אבל אין בעיה בזה. כל עוד הוא לא יגיד ש - - - 

<הילה ארליך:>
אין בעיה באמירה הזו. אין שום קריאה לאלימות בכך, ההיפך, אני חושבת שלפי התורה חשוב ל - - -

<עפר שלח (יש עתיד):>
אבי, יש לי הצעה. קריאה ל אלימות, לפעילות פלילית, לסירוב פקודה, להשתמטות מגיוס או לפגיעה בחיילי צה"ל ומפקדיו. 

<היו"ר אברהם דיכטר:>
על ידי סגל הישיבה הבכיר. 

<עפר שלח (יש עתיד):>
זה ברור, על אלה אנחנו מדברים. 

<דרור גרנית:>
אני חושב שצריך להפריד את זה לשני סעיפים, השאלה של האלימות או הפעילות הפלילית צריכה לעמוד כסעיף אחד, והשאלה של הפגיעה בצה"ל או הפגיעה בצה"ל וכדומה, צריכה לעמוד כסעיף - - - 

<ענת ברקו (הליכוד):>
גם כאמירה ערכית. 

<עפר שלח (יש עתיד):>
אין בעיה.

<איל בן ראובן (המחנה הציוני):>
מקובל. עוד יותר טוב. 

<מנחם אליעזר מוזס (יהדות התורה):>
רגע, יש לי מה לומר. 

<אביעד הכהן:>
אני רוצה להעיר שתי הערות. הערה עקרונית, מה שאנחנו רוצים עכשיו לעשות, וכמובן שאני שותף לרצון הטוב, זאת הגבלה על חופש ביטוי. הגבלה על חופש ביטוי צריכה להיעשות בחקיקה ראשית ולא בתקנות, עם כל הכבוד. דבר ראשון. דבר שני, הדברים שנאמרו פה, האמירות נגד חיילי צה"ל, יש הגדרה בחוק הפלילי. אז אם זו עבירה פלילית זה כבר נכנס בסעיף הקודם שדיברנו עליו, על עבירה פלילית. ברגע שאתה כותב משהו כזה עמום, אני הייתי מציע, אם בכלל לעשות את זה, ואני אומר שוב, מעבר לבעייתיות, אז לעשות את זה אם יש במעשיו של ראש הישיבה, לרבות בהתבטאויותיו, אחד מהדברים המנויים בסעיף 7א לחוק יסוד הכנסת. יש שם הגדרה ברורה על שלילת מדינת ישראל כמדינה יהודית ודמוקרטית, על הסתה לאלימות ועל דברים כאלה, אבל זה דבר שמוגדר. בחופש ביטוי צריך להיזהר שבעתיים ובטח לא להכניס את זה בתקנות, שזה בעיה בפני עצמה. 

<עפר שלח (יש עתיד):>
אין פה שום פגיעה בחופש הביטוי, הוא יכול להגיד מה שהוא רוצה, רק המוסד שהוא עומד בראשו לא יקבל פטור משירות בצה"ל. זה לא פגיעה ב - - - 

<אביעד הכהן:>
זה פגיעה. כשאתה שולל תקציבים מתיאטרון או מישיבה, אתה פוגע בחופש הביטוי, זה א'-ב', יש פסיקה של בית המשפט העליון בנושא הזה מכאן ועד הודעה חדשה. 

<הילה ארליך:>
זה לא שלילת תקציבים, רבותיי. 

<עפר שלח (יש עתיד):>
בדיוק. 

<אביעד הכהן:>
גם אי הכרה.

<הילה ארליך:>
אנחנו מדברים על דחיות שירות לתלמידים, אנחנו לא מדברים על תקציבים ואף אחד - - -

<אביעד הכהן:>
ומה תעשי עם באוניברסיטאות יש מאות עתודאים? אז גם שם תשללי את זה בגלל הדבר הזה? 

<דרור גרנית:>
זה חיילי צה"ל. 

<הילה ארליך:>
למשרד הביטחון אין סמכות במוסדות האלה. פה יש - - -

<עפר שלח (יש עתיד):>
עתודאי הוא חייל שמשרת בצה"ל, מה זה שייך בכלל? 

<שולי מועלם-רפאלי (הבית היהודי):>
- - - מה זאת אומרת? אז של מי הסמכות לדחות שירות לעתודאי? לא של שר הביטחון? 

<הילה ארליך:>
יש לו סמכות להכיר - - - 

<שולי מועלם-רפאלי (הבית היהודי):>
לא, לא להכיר, של מי הסמכות לדחות שירות לעתודאי? גם פה מדובר בדחיית שירות. 

<קריאה:>
צה"ל מממן מאות קצינים ומוסדות אקדמאים בלי שום קשר למה הם אומרים. 

<דרור גרנית:>
רגע, קודם כל בואו נעמיד דברים על דיוקם. עתודאים אינם דחויי שירות, הם חיילים. גם כשהם סטודנטים הם חיילים. 

<ענת ברקו (הליכוד):>
הם חוילו ואחר כך - - - 

<קריאה:>
אז למה הם לומדים במוסדות שקוראים נגד מדינת ישראל? למה הם לומדים במוסדות שבכירי הסגל טוענים נגד מדינת ישראל? 

<היו"ר אברהם דיכטר:>
לפני שממשיכים אני רוצה לומר, הילה - - -

<ענת ברקו (הליכוד):>
להכניס את הסעיף בנפרד עבור - - -

<היו"ר אברהם דיכטר:>
הילה, סעיף 9(א), ארבעת סעיפי המשנה הראשונים הם סעיפים מאוד ברורים, זאת אומרת 'חדל להתקיים בישיבה תנאי מן התנאים לפי פרק ד'', אנחנו יודעים בדיוק במה מדובר, מידע כוזב, אנחנו מבינים בדיוק במה מדובר, אי קיום חובת דיווח, אנחנו יודעים מה חובת הדיווח, אנחנו יודעים בדיוק מה הוא אי קיומה ו-20%, כולנו יודעים למדוד 20% מהתלמידים דחויי השירות וכו'. סעיף (5) הוא שונה במהותו, מפני שהוא לא עוסק במשהו שאנחנו יודעים למדוד אותו עם סקלה זהה, אחידה, ברורה, חלוטה ואתם חייבים בניסוח לשים משהו שיהיה ברור מקצה לקצה על מה מסכימים ועל מה לא מסכימים. 

<אביעד הכהן:>
לכן צריך להפנות לחוק יסוד הכנסת. 

<הילה ארליך:>
מה לא ברור בפעילות פלילית, יש חוק העונשין במדינת ישראל וברור מאוד מה היא - - - 

<שולי מועלם-רפאלי (הבית היהודי):>
אם יש חוק פלילי במדינת ישראל למה צריך - - - 

<הילה ארליך:>
כיוון שפה אני מכירה בישיבה, אני לא נוקטת פעולות כנגד אותו אדם שעסק בפלילים או לא עסק בפלילים. 

<שולי מועלם-רפאלי (הבית היהודי):>
את לא מכירה בישיבה, את דוחה גיוס לישיבה - - -

<קריאה:>
את הופכת את שר הביטחון גם לשופט, זה מה שאת עושה. 

<הילה ארליך:>
סליחה, אני מכירה בישיבה לצורך דחיית גיוס. הישיבה יכולה להמשיך לפעול, גם עם כל האמירות של ראש הישיבה, אין - - - יש לי בעיה עם זה, אבל היא יכולה - - - 

<היו"ר אברהם דיכטר:>
סליחה, הדיון הזה לא עוסק בעתיד הישיבה, הוא עוסק רק בזכאות השר. אני אומר, זכאות השר בארבעת הסעיפים הקודמים היא ברורה, היא חדה. בסעיף הזה, לי, כיושב ראש הוועדה, היא לא חדה ולא ברורה ואני מבקש בנושא הזה, אם אתם יודעים לשים ניסוח, לא חשוב אם זה יהיה ביחד עם הוועדה או בכל דרך אחרת - - - 

<אביעד הכהן:>
להפנות לסעיפים קיימים שיש להם פרשנות כבר. 

<היו"ר אברהם דיכטר:>
לשים ניסוח שהוא ברור וחד. מה לעשות, אני לא יודע לומר, קריאה לאלימות, אני לא יודע בדיוק איך אתה מודד קריאה ל אלימות. אם תאמר לי מה היא קריאה לאלימות על פי החוק, אז אנחנו נלך על פי סעיף 8א(ב)(1) קטן, לא יודע. 

<מנחם אליעזר מוזס (יהדות התורה):>
אדוני היושב ראש, אני לא התפרצתי עד עכשיו, תן לי לדבר. 

<היו"ר אברהם דיכטר:>
מוזס, בבקשה. אתה יודע שאני - - -

<מנחם אליעזר מוזס (יהדות התורה):>
מחבב אותך. 

<היו"ר אברהם דיכטר:>
אני לא אמיץ עד כדי כך לא לתת לך רשות דיבור. בבקשה. 

<מנחם אליעזר מוזס (יהדות התורה):>
אני שואל שאלה פשוטה, אנחנו רואים שבמשרד החינוך יש שר חינוך, יש מחלקת חינוך, יש מוסדות, האם יעלה על הדעת שאני אבוא ואגיד שאם מנהל מוסד פלוני אלמוני במוסד בתל אביב, הצפוניים, שמריהו, אומר שאנחנו בכיבוש וזו מדינת כיבוש והוא קורא ממש ליותר גרוע מאלימות, האם אנחנו באים ואומרים ששם צריכים לבטל את ההכרה? 

<ענת ברקו (הליכוד):>
אבל לא נותנים דחיית שירות לילדים - - - 

<שולי מועלם-רפאלי (הבית היהודי):>
לא משנה, הכוונה היא לדברים אחרים. המדינה מתקצבת את המוסד הזה. 

<מנחם אליעזר מוזס (יהדות התורה):>
הכרה היא בכל - - - 

<שולי מועלם-רפאלי (הבית היהודי):>
מה, פתאום הכרה זה רק דחיית שירות? 

<מנחם אליעזר מוזס (יהדות התורה):>
הכרה בכל מנעמי התקציבים, הכרה בכל מנעמי העזרה של המדינה, הכרה בכל מה שרק אפשר להעלות על הדעת ולא להעלות את הדעת, הכרה בפרופסורים שמקבלים שנת שבתון כל שנה רביעית, הכרה בשכר, האם אנחנו באים שם, בכלל יש כזה סעיף? 

<ענת ברקו (הליכוד):>
אולי צריך להכניס סעיף כזה? 

<אביעד הכהן:>
שיהיה בחקיקה ראשית. 

<מנחם אליעזר מוזס (יהדות התורה):>
אומר עורך דין אביעד הכהן שיש. 

<ענת ברקו (הליכוד):>
הגיע הזמן. 

<מנחם אליעזר מוזס (יהדות התורה):>
יש חוק העונשין ויש כל הדברים האלה וכפי שהם אמרו את זה שם יממשו את זה כאן. במה נכנס כל הסעיף הזה? אני לא מבין בשביל מה. אני מבין שברוח הזמן אז באמת המצב הוא קריטי, אלה שהולכים ורודפים אחרי חיילים ומבזים אותם ועושים את הדברים האלה - - - 

<ענת ברקו (הליכוד):>
נו, אז אנחנו לא רוצים שזה יהיה, למה לא להכניס את זה? 

<מנחם אליעזר מוזס (יהדות התורה):>
אולי תכניסי כאן שאני גם חייב ל - - - כל יום שלוש פעמים ביום? 

<ענת ברקו (הליכוד):>
לא, אבל, מוזס, איזה שה יא אמירה - - - 

<מנחם אליעזר מוזס (יהדות התורה):>
ואולי תעמידי לי איש ביטחון, שני אנשים צמודים שיילכו איתי, ואז אני אעשה את זה פעמיים ב - - - 

<ענת ברקו (הליכוד):>
לא, רק שנייה, למה בתקנה מהסוג הזה לא צריכה להיות איזה שהיא אמירה ערכית ביחס לצה"ל, למה זה מפריע? 

<מנחם אליעזר מוזס (יהדות התורה):>
זה מפריע כי זה לא - - -

<ענת ברקו (הליכוד):>
למי זה מפריע? הלוא אתם לא בעד שיפגעו בחיילי צה"ל או בצה"ל. 
<מנחם אליעזר מוזס (יהדות התורה):>
שמענו מפרופ' אביעד הכהן - - - זה לא שייך. מכניסים כאן דברים שאין להם שום קשר. ממתי שר הביטחון מחליט על הצוות הישיבתי, על ראש ישיבת פוניביז', על ראש ישיבת מיר, האם הוא דיבר דברי אלימות, האם הוא כן אמר? 

<היו"ר אברהם דיכטר:>
מוזס, רק בקצרה. 

<מנחם אליעזר מוזס (יהדות התורה):>
אז אני אומר בקצרה מאוד, אני מבקש לא להצביע על זה היום, אנחנו רוצים לדון לעומק בזה ולהתייעץ עם משפטנים בכירים וגדולים מכל גווני ה - - - 

<היו"ר אברהם דיכטר:>
אני שואל את מירי, כיועצת המשפטית של הוועדה, מה המשמעות של הסרת פסקה (5) בתקנה הזו?

<מירי פרנקל-שור:>
אני אסביר את ההסדר שיש כאן לגבי הישיבות החרדיות, הישיבות הציוניות הגבוהות וישיבות ההסדר. אני אתחיל בישיבות החרדיות ובישיבות הציוניות הגבוהות. תיקון 19 לחוק שירות ביטחון, אנחנו גם כתבנו את זה בסקירה לחברי הכנסת, קבע לגבי הציוניות החרדיות 22ד(3) ואותו סעיף יש גם לגבי הישיבות החרדיות, הסעיף קובע כך 'התקיימו נסיבות אחרות המצדיקות לדעת שר הביטחון את הסרתה מהרשימה'. לגבי הישיבות הציוניות הגבוהות, סעיף 22ד לחוק שירות ביטחון, סעיף ד' פסקה (3) קובעת כך 'שר הביטחון רשאי להסיר ישיבה מרשימת הישיבות הציוניות הגבוהות לאחר שנתן לראש הישיבה הזדמנות להשמיע את טענותיו אם מצא אם התקיים אחד מאלה', (1) ו-(2), פסקה (3) קובעת ש'התקיימו נסיבות אחרות המצדיקות לדעת שר הביטחון את הסרתה מהרשימה'. 
אותו הסדר שקיימת לגבי הישיבות הציוניות הגבוהות קיים לגבי הישיבות החרדיות. זאת אומרת המשמעות שהתקיימו נסיבות אחרות, זו התיבה שבה אנחנו עוסקים. אני עושה פאוזה ואני עוברת להסדר שיש לגבי ישיבות ההסדר. סעיף ישיבות ההסדר בוועדת שקד עוגן בסעיף 22א(ד) שעוסק באמות מידה להכרה בישיבות ההסדר. ההסדר כאן שונה מאשר הישיבות הגבוהות הציוניות והישיבות החרדיות והוא קובע כך, 'שר הביטחון יגבש את רשימת ישיבות ההסדר בהתאם לאמות מידה שיקבע'. זאת אומרת גיבוש הרשימה יהיה בהתאם לאמות מידה שיקבע השר בתקנות. 'החלטת שר הביטחון בדבר הכללת ישיבת הסדר ברשימת הישיבות תיעשה בהתחשב' וכו' וכו'. 

מה אנחנו רואים כאן? לסיכום הדברים שאני אומרת, לגבי הישיבות הגבוהות הציוניות ולגבי הישיבות החרדיות יש הסמכה לשר בחוק שירות הביטחון שבנסיבות אחרות הוא יכול להסיר ישיבה מרשימת הישיבות. אותו סעיף אינו קיים לגבי ישיבות ההסדר אלא שם ההסדר אומר ששר הביטחון יגבש רשימה של ישיבות הסדר בהתאם לאמות מידה שיקבע. זאת אומרת כאן יש שאלה האם השר יכול להסיר ישיבת הסדר מהרשימה שהוא גיבש. העמדה הראשונה, כפי שאני הבעתי אותה לצדדים, קבעה שיש פה שאלה ואני לא בטוחה ששר הביטחון יכול להסיר ישיבה מהרשימה שהוא קבע, אבל על דרך הפרשנות אפשר לבוא ולטעון - - -

<אביעד הכהן:>
צריך לתקן את החוק. 

<מירי פרנקל-שור:>
זו העמדה בקריאה דווקנית של החוק. יש מקום בהחלט לטענה, והיא לא מופרכת, שכאשר שר הביטחון קובע אמות מידה להכרה, בתוך קביעת אמות המידה להכרה הוא יכולה מכללא גם לקבוע אמות מידה שלא בהתקיים אלה הוא יכול להסיר את הישיבה. 

<אביעד הכהן:>
אז למה עושים את ההסדר לגבי האחרות? או ככה או ככה. אי אפשר - - - 

<מירי פרנקל-שור:>
לא, יכולים להיות שני מסלולים. לגבי הישיבות החרדיות, אם לא מסבירים מה הן נסיבות אחרות אז יש סמכות כללית רחבה מאוד לשר. מה מנסה משרד הביטחון לעשות בתקנות האלה בסעיף (5), הוא מבקש לפרוט מה הן הנסיבות האחרות, כרגע מה שקבוע, הנסיבות האחרות, וזו אינה רשימה סגורה, הצעת משרד הביטחון היא פעילות פלילית, קריאה לאלימות או לפעילות פלילית על ידי סגל הישיבה הבכיר. 

עכשיו אני רוצה לומר משהו לגבי המאטריה הזו. לעמדתי, ואני רוצה להתייחס, אביעד, למה שאתה מציע בסעיף 7א לחוק הכנסת. אדוני היושב ראש, אני מסכימה עם עמדתך שהדברים חייבים להיות חדים, זה אחד המקרים שלא נכון לכתוב דברים מעורפלים, אלא נכון לכתוב דברים חדים, ואני חושבת שאכן יש מקום להבניית שיקול דעתו של שר הביטחון בהתקיים נסיבות מסוימות להסיר מהרשימה, אבל, אביעד, אני חושבת שהדברים חייבים להיות קשורים לשירות בצה"ל ולכן ההפניה לסעיף 7א לחוק יסוד הכנסת, או לסעיף 3א לחוק יסודות התקציב, שבעצם בכללא זה אותן עילות, אני חושבת שהיא מתרחקת מהליבה של הסמכת השר להסיר רשימה מרשימת הישיבות. 
ולכן כשאני הצעתי קריאה לאלימות כנגד חיילי צה"ל, או סירוב פקודה, או פגיעה ב - - - כלומר דברים שהם קשורים לשירות הצבאי, אני חושבת שלשם צריך לשאוף ולשם צריך להצטמצם, כי למשל קריאה ליום העצמאות כיום אבל, אני לא חושבת שזה ממין העניין לשר הביטחון כעילה להסיר ישיבה מרשימת הישיבות. דורש עיון, אבל לא - - - קודם כל הבניית שיקול הדעת צריכה להיות הקשר שבין הישיבה לבין השירות הצבאי. 

<אביעד הכהן:>
לא בתקנות, זה בחקיקה ראשית. 

<דרור גרנית:>
מירי, אני מסכים עם מה שאת אומרת על הזיקה לשירות הצבאי כעילה, אני מתחבר למה שנאמר פה מצד חברי הכנסת בן ראובן ושלח, אני מסכים שצריך להיות סעיף על הסיפור של הזיקה לשירות הצבאי או פגיעה בשירות הצבאי או בחיילי וקציני צה"ל וכדומה, אבל כן צריך להיות גם משהו יותר רחב על פעילות פלילית. אני נותן לדוגמה, נניח שיש ראש ישיבה או איש סגל בכיר בישיבה שקורא לאלימות נגד ערבים ואומר - - - 

<אביעד הכהן:>
זה תפקידו של שר המשטרה, לא של שר הביטחון. 

<דרור גרנית:>
לא, אלה מאטריות שונות, השאלה אם זה עולה כדי עבירת ההסתה באופן פרטני - - - 

<אורי מקלב (יהדות התורה):>
איך תקבע אם הוא קרא או לא? אם יש לך ויכוח אם הוא קרא או לא? 

<דרור גרנית:>
לא, הוויכוח הוא לא - - -

<היו"ר אברהם דיכטר:>
אני רוצה לעשות מהלך אדמיניסטרטיבי מסוים. בעוד 10 דקות אנחנו חייבים לסיים את הישיבה, מה שאני רוצה לעשות, תעצרו רגע, תפתחו סוגריים, אנחנו נחזור לסעיף הזה, תמשיך, עידו, לקרוא את ההצעה, הסעיף הזה הוא לא דבר שאנחנו נצליח למצות אותו תוך כדי תנועה פה, הוא שנוי מדי במחלוקת. אנחנו נקרא את הכול ובסופו של דבר, אני כבר אומר, לא תהיה הצבעה היום, כי אני לא רואה את עצמנו מלבנים את הסוגיה הזו. אני רוצה לבודד את הסעיף שאנחנו נצטרך לדון בו בפעם הבאה, להשלים את הקריאה שלו ולעשות הצבעה. בבקשה, עידו. 

<עידו בן-יצחק:>
אני ממשיך לסעיף קטן (ב). 

(2) השר רשאי לדרוש מנציג הישיבה כל מידע או מסמך נוסף הדרוש לו לשם גיבוש החלטתו ל פי סעיף זה; לא נמסר לשר המידע כאמור בתוך זמן סביר בנסיבות העניין, רשאי הוא לגבש החלטתו על יסוד המידע הקיים בפניו.
(3) השר לא יפעיל סמכותו לפי סעיף קטן (א) אלא לאחר שניתנה לישיבה, או למי מטעמה, הזדמנות להשמיע את טענותיה לעניין זה.
(4) השר יכלול בהחלטתו לעניין סעיף קטן (א) את פירוט הטעמים והנימוקים להחלטה כאמור.
(5) השר יודיע לישיבה על החלטתו, בכתב, בתוך 7 ימים מיום קבלת ההחלטה.
הוראות מעבר. 10. 
<היו"ר אברהם דיכטר:>
מי שאל פה על הוראות מעבר קודם? 

<מרדכי יוגב (הבית היהודי):>
אדוני היושב ראש, אני בכל זאת מבקש להסב תשומת לב - - - 

<היו"ר אברהם דיכטר:>
לא, שנייה, אני רוצה לסיים את הקריאה, מוטי. 

<עידו בן-יצחק:>
זה, אגב, ההערה של חבר הכנסת יוגב בתחילת הדיון. 

הוראות מעבר. 10. 

על אף האמור בתקנות 2(ג)(4), 4(ד) ו-4(ה) – 

(1) ישיבה שנכללה ברשימת הישיבות ביום הקובע, יראו אותה כאילו נכללה ברשימת הישיבות החל מיום פרסומן של תקנות אלה ועד יום א' באלול התשע"ח; על ישיבה כאמור להגיש את הבקשה להיכלל ברשימת הישיבות עד יום א' בחשוון התשע"ח ועל השר להודיע על החלטתו בבקשה בתוך 180 ימים מיום שהוגשה לו;
כלומר מי שהיום ברשימת הישיבות - - - 

<מירי פרנקל-שור:>
צריך לתת כאן אולי חזקה. 

<עידו בן-יצחק:>
עד א' באלול. 

<הילה ארליך:>
המשך ההכרה. יראו אותה כאילו - - - 

<עידו בן-יצחק:>
עד החלטת שר הביטחון. 

<מירי פרנקל-שור:>
אז עד החלטת שר הביטחון תמשיך להיות ההכרה לבחורי הישיבות. אותו דבר שעשינו שם. אין ברירה. 

<הילה ארליך:>
אבל אם ישיבה לא הגישה? ישיבה שהייתה רשומה ובכלל לא הגישה? 

<מירי פרנקל-שור:>
לא, ישיבה שהגישה ולא הייתה הכרה, בחורי הישיבות - - -

<שולי מועלם-רפאלי (הבית היהודי):>
בעצם עד שהשר לא אומר לא ממשיכים להכיר בהם כדי לא לשים אותם שאין להם מעמד. 
<הילה ארליך:>
בתנאי שהייתה רשומה והגישה. 

<שולי מועלם-רפאלי (הבית היהודי):>
אם היא לא ביקשה אז על מה אנחנו מדברים? 

<דרור גרנית:>
לא, שלא יהיה מצב שישיבה לא נכנסת - - -

<מירי פרנקל-שור:>
לא, שולי, אם השר לא אומר, שהבחורים לא יישארו - - -

<שולי מועלם-רפאלי (הבית היהודי):>
כן, זה אני מסכימה איתך, אבל דרור אומר, אם הם לא הגישו זה לא רלוונטי. ברור שזה לא רלוונטי.

<דרור גרנית:>
לא, אני טורח את זה כי בעצם היום הם - - - 

<היו"ר אברהם דיכטר:>
עידו, בבקשה. 

<דרור גרנית:>
רק שנייה, זה לא שאם הוא לא נותן תשובה אז אני צריך - - - 

<היו"ר אברהם דיכטר:>
מה ההערה שלך? 

<שמואל יסלזון:>
אני אומר, ישיבות ההסדר במבנה של חמש שנים של מה שנקרא אותו שירות, מחזור לשירות משולב, הוראות המעבר מחייבות התארגנות כזו או אחרת לחלק מהישיבות שהתלמידים שלהם, חלקם בצבא, חלקם לפני הצבא וחלקם אחרי הצבא. ההכללה של רק שנה, או תשע"ח, מבחינתנו מגבילה מאוד את האפשרות להסדיר ולהיכנס לתקנות כהוראות מעבר. מקובל לתת הרבה יותר זמן לזה. 

<היו"ר אברהם דיכטר:>
כמה זמן אתם צריכים? 

<שמואל יסלזון:>
שלוש שנים. 

<היו"ר אברהם דיכטר:>
הילה, תתייחסי לזה בקול רם. 

<הילה ארליך:>
לא, לא יעלה על הדעת שאנחנו נפעיל את ה - - - הרי רוב הישיבות רשומות, כלומר הוראת המעבר הזאת לא - - - 

<שמואל יסלזון:>
לא, ישיבה שנכללה, סליחה. 

<הילה ארליך:>
הרבה מאוד ישיבות נכללו, רוב הישיבות נכללו, לא יעלה על הדעת שאנחנו נפעיל את התקנות האלה בפעם הראשונה שלוש שנים מיום פרסומן. זה בעצם מה שאתה מבקש מאיתנו. 

<שמואל יסלזון:>
אלה שנכללו. 

<הילה ארליך:>
לא יעלה על הדעת. אלה שנכללו פעם אחרונה נבדקו בתקופת חוק טל, בתחתילת חוק טל. 

<שמואל יסלזון:>
מה זה נבדקו? 

<הילה ארליך:>
פעם ראשונה נרשמו. זו בעצם המשמעות. זה לא יעלה על הדעת שאנחנו נסכים, אחרי שוועדת חוץ וביטחון תאשר לנו את התקנות האלה, להתחיל להפעיל אותן שלוש שנים מיום - - - זה ממש לא יעלה על הדעת, אנחנו נותנים פה שנה, הוראת מעבר בעצם של שנה, של יותר משנה, אם מחר מאושרות התקנות, אנחנו מדברים על אלול של תשע"ח, זה עוד יותר משנה. לא יעלה על הדעת שנסכים לזה. 

<היו"ר אברהם דיכטר:>
שנה וחצי.

<אביעד הכהן:>
לא יעלה על הדעת שישיבה שקיימת 50 שנה, יבואו ויגידו לו 'תוך שנה אנחנו פוסלים אותך'. זה ממש לא יעלה על הדעת. 

<הילה ארליך:>
'תוך שנה תמצאי עוד 5 תלמידים', זה מה שאנחנו אומרים לה. 

<אביעד הכהן:>
אם היא קיימת 50 שנה - - - 

<הילה ארליך:>
דה פקטו אנחנו אומרים לה 'תוך שנה שלמה תמצאי עוד 5 תלמידים דחויי שירות, כי את לא עומדת במספר המזערי'. זו המשמעות. 

<דרור גרנית:>
הרי מחזורי הלימוד בישיבות משתנים משנה לשנה, שהרי התלמידים מתחלפים, לא משנה, הם באים ומגיעים לגילאים וכדומה. 

<היו"ר אברהם דיכטר:>
עוד מישהו רוצה להתייחס לנושא הזה של בין ע"ח לע"י. 

<מרדכי יוגב (הבית היהודי):>
לפי כללי עוזר השר אני מציע לעשות את זה תשע"ט וסגרנו אירוע בגישור. כהוראת מעבר. לא, אני חושב שיש פה צדק בשתי התביעות, בעיקר כשמדובר - - -

<דרור גרנית:>
זה אירוע שלא היה. 

<מרדכי יוגב (הבית היהודי):>
אדוני היושב ראש, יש פה צדק בשתי התביעות, גם בתביעת משרד הביטחון, שהוראת מעבר לא צריכה להיות ארוכה ותוך שנה, יש מקומות שוודאי יכולים להתארגן - - -

<הילה ארליך:>
שנה זה מאוד ארוך. 

<מרדכי יוגב (הבית היהודי):>
אני מסכים איתך, הילה. וגם במציאות שיכול להיות שיש מוסדות שהם דווקא הוותיקים, שמדובר על סגל, שמדובר על תלמידים ש - - - ואתה צריך לתת לה את הזמן כדי להעתיק את התלמידים כדי לסגור מוסד - - - 

<הילה ארליך:>
חבר הכנסת יוגב, מוסד שהוא ותיק - - -

<מרדכי יוגב (הבית היהודי):>
- - - לסגור מוסד, על כל המשתמע, על עובדים, על מורים - - - 

<הילה ארליך:>
חבר הכנסת יוגב, מוסד שהוא ותיק ולא הצליח במשך כל עשרות שנות פעילותו להעמיד יותר מ-20 תלמידים או 15 תלמידים בשנה ראשונה, לישיבת הסדר, אז יש לו בעיה קשה וצריך לגרום לכך שהוא - - - 

<מרדכי יוגב (הבית היהודי):>
הילה, אני מסכים איתך. מהיכרות המציאות ומכיוון שיש גם, כמו שיש שינויים דמוגרפיים במדינה ודברים הופכים מדבר לדבר, ככה יש גם שינויים בזה. 

<הילה ארליך:>
לכן נתנו שנה.

<מרדכי יוגב (הבית היהודי):>
לכן אני מסכים, מחד אני מסכים איתך, ששלוש זה הרבה, ומאידך, מהיכרותי גם עם מקומות כאלה, לסגור אז בהוראת מעבר תני את השנתיים ובא לציון גואל והגעתם לעוד הסכמה. 
<דרור גרנית:>
חבר הכנסת יוגב, רק לשם ההשוואה, כדי שתהיה לנו פרופורציה - - - 

<היו"ר אברהם דיכטר:>
אני מבקש, עידו, סיים לקרוא. 

<שמואל יסלזון:>
גם לצבא לקח שנה לסגור שירותים משותפים, שנה שלמה זה לקח לו, להפריד שירותים לשירותים משותפים. אז הצבא גם מתארגן, אנחנו מערכת גדולה מאוד, אתם מבקשים פה פעם ראשונה להסדרה - - - 

<היו"ר אברהם דיכטר:>
אנחנו שמענו את ההבדלים, אנחנו נקבל הכרעה בנושא הזה בהקדם. עידו, סיים לקרוא, בבקשה. 

<עידו בן-יצחק:>
(2) הגישה ישיבה שלא נכללה ברשימת הישיבות ביום הקובע בקשה להיכלל ברשימת הישיבות בתקופה שעד היום א' באייר התשע"ח יודיע השר על החלטתו בבקשה בתוך 180 ימים מיום שהוגשה לו.
<היו"ר אברהם דיכטר:>
תודה רבה. 

<סגן שר החינוך מאיר פרוש:>
יש לי שאלה. 10(1), מה קורה כשהשר אחרי 180 יום הודיע שהוא לא מקבל, כי חסרים לך 2 תלמידים, כמה זמן יש לישיבה לערער על זה? מה קורה אחרי שהיו לו 180 יום, ביום ה-179 הודיע שלא, ואז מה? מה קורה עם הישיבה? 

<קריאה:>
היכולת שלה לפנות לערכאות עומדת לה. 

<הילה ארליך:>
תפנה לערכאות, זו החלטה של הרשות המנהלית. 

<סגן שר החינוך מאיר פרוש:>
הוא יכול להחזיק את זה 180 יום ולישיבה אין שום זמן ל - - - 

<הילה ארליך:>
לא, רגע, אני אגיד. בקובץ התקנות הנוספות שהגשנו ו - - - 

<היו"ר אברהם דיכטר:>
אני מבקש שקט. הילה, בבקשה.

<הילה ארליך:>
לגבי התלמידים, ההערה של מירי, יש הסדר בתקנות הפרט, שבעזרת ה' נדון בהם בדיון הבא. יש הסדר, ברגע שהכרה בישיבה מתבטלת, שמאפשר לתלמידים עד תחילת הזמן הבא, כלומר עד אחרי החופשה הקרובה שלאחר ביטול ההכרה בישיבה התלמיד יכול למצוא מקום אחר ויש לו סידור ויש לו מספיק זמן כדי להיערך למצוא ישיבה אחרת שתקבל אותו וגם אחרי זמן, כלומר גם במשרד החינוך זה מתאפשר. אז אין שום בעיה עם התלמידים. 

אם לישיבה כמוסד יש בעיה עם היעדר ההכרה בה, אז היא תפנה לערכאות, כמו כל גוף שמקבל תשובה שלילית מרשות מנהלית פונה לערכאות.

<סגן שר החינוך מאיר פרוש:>
אני חושב שכשנותנים לשר 180 יום וביום ה-179 הוא עונה תשובה שלילית צריך לתת זמן גם לישיבה - - -

<היו"ר אברהם דיכטר:>
אני מסכים איתך בנקודה הזו. ניתנה פה תשובה על ידי הילה, אני לא בטוח ששמעת אותה - - - 
<סגן שר החינוך מאיר פרוש:>
שמעתי. 

<מירי פרנקל-שור:>
רק לגבי התלמידים, לא לגבי הישיבה. 

<הילה ארליך:>
נכון, הרשות קיבלה החלטה לגביה כמו בן אדם שנשלל ממנו רישיון, הוא פונה ל - - - 

<היו"ר אברהם דיכטר:>
אני מבקש שקט, כי אני רוצה לסכם. 

<ענת ברקו (הליכוד):>
משהו כאן לא ברור בסעיף אחרון, אני רוצה לשאול שאלה. 

<היו"ר אברהם דיכטר:>
רגע אחד. אנחנו הגענו לדקה האחרונה, לא לסעיף האחרון. 

<ענת ברקו (הליכוד):>
אני רק רוצה לדעת אם היא צריכה לעבור את כל התהליך אם הישיבה לא נכללת. 

<הילה ארליך:>
כן, בטח. 

<היו"ר אברהם דיכטר:>
אני מבקש לסכם, נא לשמור על שקט. אנחנו קראנו את כל התקנות, סעיף אחד שהוא סעיף (5), כפי שאני גם התבטאתי קודם, הוא בא לידי ביטוי בדיון, אני מבקש לנסח את סעיף (5) במונחים חלוטים, ברורים, שאנחנו נדע על מה אנחנו מצביעים ומה בדיוק הסמכות שאנחנו מפקידים בידי שר הביטחון בדומה לארבעת הסעיפים הקודמים באותה פסקה. 

<עפר שלח (יש עתיד):>
אני רק מזכיר, אבי, שדיברנו על זה שזה יחול גם על הכללה ולא רק על הסרה.

<היו"ר אברהם דיכטר:>
אמת. יהיה קל להכניס את זה בהכללה כשהוא יהיה חלוט. הדבר השני, לגבי הוראות המעבר, המחלוקת היא מחלוקת מאוד עניינית, שמסתכלת גם על הישיבה וגם על התלמידים, בין לוח הזמנים שמומלץ כאן בתקנות לבין מה שהתבטאו כאן האנשים. אני מבקש למצוא דרך או להביא את העמדות הקוטביות, אבל אני מקווה שאפשר למצוא דרך ובדיון הבא אנחנו נעסוק בשתי הנקודות האלה בלבד. 

<אורי מקלב (יהדות התורה):>
הערה לסעיף 9, שעוד לא הספקנו מתוך שקפצו מדבר לדבר. הערה קצרה - - - 

<קריאה:>
סעיף 9(א)(4). 

<אורי מקלב (יהדות התורה):>
לגבי שיעור של 20% מקרב התלמידים, אני רוצה להגיד לך, התלבטנו אם להגיד לך את זה או לא, מפני שאני לא מזדהה עם ה-20% בכלל שלא מתייצבים, אנחנו בפירוש קוראים כן להתייצב, זו קריאה של ראשי הישיבות, אבל יכול להיווצר מצב שלא רק 20%, יכול להיות גם 30%, אני רוצה לדבר על אותם 80% שכן מתייצבים שאנחנו הולכים לפגוע בהם ואנחנו הולכים לגרום למצב שאנחנו מסירים מהישיבה בכלל את ההכרה מזה ש-20% ממנה לא מתייצבים. צריך לדעת את זה, גם אם יש 20%, זה לא שראש הישיבה קורא ל-20%. אם ראש הישיבה היה קורא לא להתייצב אז היו 100% לא מתייצבים. אנחנו מדברים על זה שהוא קורא כן להתייצב. 

בכל אופן, מה שהתברר לנו בימים האחרונים, כשביררנו את הדבר הזה יותר, ישיבות שהוציאו תלמידים, רבים הוציאו את התלמידים כשנודע להם שהם לא מתייצבים וזה כנגד ההוראה שלהם. אבל מתברר שיש תלמידים שמתחכמים בעניין הזה, הם לוקחים את הדיחוי והוא לא מגיע ללשכת הגיוס. הוא אפילו לא יודע שהוא לא מתייצב. לכן אם נגרום לכך שאנחנו נוריד את ההכרה ממנו, יתברר שלא רק ה-20% יהיו בעייתיים ומשתמטים, שבהם אנחנו לא מכירים ולא מסכימים, אני אומר את זה כאן בוועדת חוץ וביטחון, שאנחנו לא מסכימים עם הגישה הזאת, ייגרם שעוד 80% מבני ישיבות גבוהות שלא - - - לכן אנחנו חושבים שהמידתיות היא קיצונית, היא לא מידתית. אם זה 30% זה כבר נותן יותר משקל, כי 20% זה מספר - - - 
<אבי אבוחצירא:>
אני מציע שצחי, סגן מפקד מיטב, ייתן לזה איזה שהוא התייחסות. יש פתרון לדבר הזה. 

<היו"ר אברהם דיכטר:>
לא, אנחנו סיימנו את הדיון. לצערי לוח הזמנים לא מאפשר להמשיך את הדיון. אנחנו עוצרים כאן, הדיון הבא, שיהיה קרוב, בסוגיה הזו, נתמקד בשתי הנקודות האלה. 
תודה רבה, הישיבה נעולה. 

הישיבה ננעלה בשעה 11:03.

